53. ALDIZKARIA - 2020ko martxoaren 15a - BEREZIA\nOsasun Publikoari buruzko urriaren 4ko 33/2011 Legeak, berriz, 54.1 artikuluan ezartzen duenez, Osasun Publikoaren arloko Neurri Bereziei buruzko apirilaren 14ko 3/1986 Lege Organikoan aurreikusitako neurriak ezertan ukatu gabe, salbuespenez eta aparteko larritasunak edo presak agindutako egoeretan, Estatuko Administrazio Orokorrak, autonomia erkidegoetakoek eta Ceuta eta Melilla hirietakoek beharrezkoak diren neurri guztiak hartzen ahalko dituzte, zeinek bere eskumenen esparruan, legea betetzen dela ziurtatzeko. Horrez gain, 2. artikuluan ezartzen du, zehazki, agintaritza eskudunak neurri batzuk hartzen ahalko dituela ebazpen arrazoituaren bidez, Osasunari buruzko apirilaren 25eko 14/1986 Lege Orokorrean aurreikusitakoa ukatu gabe; neurri horien artean aipatzen du bitarteko materialen edo giza baliabideen interbentzioa (b apartatua) eta jarduerak bertan behera uztea (d apartatua).\nOsasunari buruzko azaroaren 23ko 10/1990 Foru Legearen 2.2 artikuluaren arabera, Nafarroako Gobernuko Osasuneko kontseilaria osasun arloko agintaria da, besteak beste.\nCOVID-19 izeneko gaixotasuna dela eta, Osasunaren Mundu Erakundeak osasun publikoko larrialdi egoera deklaratu du, eta nazioarteko garrantzia eman dio. Gaur den egunean, ez dago txertoen bidezko tratamendu espezifikorik gaixotasun honetarako. Beraz, har daitezkeen neurriak hauek dira: batetik, infekzio iturria isolatzea, eta bestetik mugak jartzea kutsapena errazten duten transmisio mekanismoei.\nOsasuneko kontseilariak martxoaren 13an eman 3/2020 Foru Aginduaren bidez, osasun publikoko jarraibide eta prebentzio neurriak hartu ziren koronabirusaren (COVID-19) egoeraren eta bilakaeraren ondorioz. Aipatu foru agindua 2020ko 52. Nafarroako Aldizkari Ofizialean argitaratu zen, martxoaren 13koan, eta neurriok Iruñeko Administrazioarekiko Auzien 2. Epaitegiak berretsi zituen, egun bereko auto baten bidez.\nMinistroen Kontseiluak, martxoaren 14an, 463/2020 Errege-dekretu bidez, alarma egoera deklaratu du, COVID-19 birusak eragindako krisi egoera kudeatzeko. Osasun Ministerioak, bestalde, gomendioak eman dizkie autonomia erkidego guztiei. Azkenik, positiboen kopuruak gora egin du Nafarroan. Horiek horrela, eta Nafarroako Foru Komunitatearen errealitate espezifikoari egokitutako neurriak zehazteko helburuz, bidezkoa da Nafarroako Gobernuko Osasuneko kontseilariak prebentzio neurri eta jarraibide batzuk ematea justiziarako, hezkuntzarako, haurrentzat eta gizartearentzat oro har, egokituz oraingo egoerara, birusaren hedatzeari eusteko eta, horrela, ez dadin gehiago zabaldu, eta babesteko, bestalde, bereziki kalteberak diren pertsona-taldeak. Neurri eta jarraibideok aplikatzekoak zaizkie, halaber, espektakulu publikoei, josteta-ekitaldi eta aisialdiko jarduerei, merkataritzakoei, ostalaritzakoei, kulturalei, erlijiozkoei, kirolekoei edo antzekoei, kontuan izan gabe titularra, kudeatzailea edo antolatzailea publikoa edo pribatua den. Hori guztia osasun publikoa babestearren eta COVID-19 koronabirusaren epidemia gure erkidegoan transmititzeko arriskua ahal den gehiena gutxitzearren.\nLehena.–Nafarroako Osasun Publikoaren eta Lan Osasunaren Institutuak proposaturik, honako prebentzio neurri hauek ematea:\n1. Publikoari ixtea justizia-jauregien eta bake-epaitegien bulegoak, deusetan galarazi gabe funtsezko zerbitzuei eustea, Justizia Ministerioarekin eta Nafarroako Justizia Auzitegi Nagusiarekin koordinatuta.\n2. Publikoari ixtea haurrentzako aisialdirako lokal eta instalazioak eta ludotekak. Debekatzea haurren aire zabaleko aisialdirako eremu publikoetan eta/edo haur parkeetan sartzea eta horiek erabiltzea.\n3. Publikoari ixtea Nafarroako liburutegi publikoen sarea eta kudeaketa edo titulartasun publikoko museoak.\n4. Ixtea titulartasun publikoko ikasleen egoitzak eta gazteentzako aterpetxeak.\nBigarrena.–Ostalaritza eta aisialdiko jarduerei eta kirol, kultura, gizarte, erlijio eta zezen ekitaldiei dagokienez, honako jarraibide hauek ematea:\n1. Publikoari ixtea tabernak, jatetxeak, kafetegiak eta gainerako establezimendu baliokideak, COVID-19 birusak eragindako osasun krisia kudeatzeko alarma egoera deklaratzen duen Errege Dekretuaren I. eranskinean deskribatutakoak. Hori horrela izanik ere, eman ahal izanen dituzte etxez etxeko bidalketa-zerbitzuak edo lokalean jasotzeko zerbitzuak.\nAipatutako itxierak ez die eragiten hotel-establezimenduetako jatetxe-zerbitzuei, baldin eta establezimendu horien bezeroei soilik zuzentzen bazaizkie, ez eta funtsezko zerbitzu publikoak emateko instalazioetako establezimenduei ere.\n2. Txikizkako merkataritzari dagokionez, COVID-19 birusak eragindako osasun krisia kudeatzeko alarma egoera deklaratzen duen Errege Dekretuan xedatutakoa beteko da.\nNolanahi ere, elikagaien eta behar-beharrezko produktuen txikizkako saltokien jarduera bermatuko da, esate baterako fruta dendak, harategiak, arrandegiak, okindegiak, farmaziak, estankoak, gasolindegiak, kioskoak eta elikagai dendak.\nAzalera handien kasuan, elikadura establezimenduak eta behar-beharrezko produktuen establezimenduak soilik egon ahal izanen dira publikoari irekita.\n3. Ixtea zinemak eta antzokiak, joko establezimenduak, kontzertu aretoak eta auditoriumak, azoka esparruak, aisia eta entretenimendu establezimenduak –jai-aretoak, diskotekak, pubak, ikuskizun kafeak eta baliokideak–, elkarte gastronomikoak, peñak, aisialdirako gune pribatuak (esate baterako, gaztetxeak, lokalak, txabiskeak, piperoak edo baliokideak) eta Donejakue bideko aterpetxeak, baita gainerako establezimendu baliokideak ere, COVID-19 birusak eragindako osasun krisia kudeatzeko alarma egoera deklaratzen duen Errege Dekretuaren I. eranskinean deskribatzen direnak.\n4. Bertan behera uztea espazio itxi edo irekietako jendaurreko ikuskizun, josteta eta aisialdiko ekitaldi kolektiboak, eta kultura, erlijio, zezen eta kirol jarduerak edo antzekoak, kontuan izan gabe titular, kudeatzaile edo antolatzaile publiko edo pribatu batek eskaintzen dituen.\nNolanahi ere, kulturako, hiletetarako eta zeremonia zibil eta erlijiosoetarako lekuetarako, gehienez ere heren bateko edukiera ezartzen da, baita tanatorio eta beilatokietarako ere, eta gehienez 25 pertsona hileta segizioari laguntzeko.\n5. Ixtea kirol instalazio, pabiloi eta esparruak, gimnasioak eta igerilekuak, bai eta gainerako establezimendu baliokideak ere, COVID-19 birusak eragindako osasun krisia kudeatzeko alarma egoera deklaratzen duen Errege Dekretuaren I. eranskinean deskribatutakoak.\nEra berean, bertan behera uztea kirol ekitaldi profesionalak eta ez-profesionalak, nazioko eta nazioarteko lehiaketetakoak, edozein maila eta kategoriatakoak.\nHirugarrena.–Talde berezi batzuen babesari dagokionez, honako jarraibide hauek ematea:\n1. Bertan behera uztea adinekoentzako eguneko zentroen irekiera eta egoitza zentroetako eguneko egonaldiak; baita egoitzak ez diren adinekoentzako jolas izaerako zentroen irekiera ere, esate baterako adinekoentzako etxeena, klubena eta bizikidetza eta aisialdi zentroena.\n2. Egoiliar bakoitzeko bisitari bakar bateko muga paratzea adinekoentzako, adingabeentzako eta desgaitasuna duten pertsonentzako egoitza zentroetan, zentroko zuzendaritzak zehaztutako ordutegian. Muga hori aplikatuko da salbu eta banakakoen inguruabarrengatik bidezkoa denean zentroaren zuzendaritzak zainketa eta humanizazio neurri gehigarriak hartzea.\n3. Adinekoentzako eta desgaitasuna duten pertsonentzako egoitzetan sartzea debekatzea arnas infekzio akutuaren sintomak (eztula, sukarra edo arnas zailtasun akutua) dituzten pertsonei.\n4. Bertan behera uztea adineko pertsonei eta desgaitasuna duen pertsonei zuzendutako taldeko jarduerak edo jarduera kolektiboak.\nLaugarrena.–Foru agindu honetan deskribatutako neurrien indarraldia hamabost egun naturalekoa izanen da, deusetan galarazi gabe ondorengo luzapenak edo irizpide epidemiologikoen arabera har daitezkeen bestelako neurriak.\nAurretik deskribatu ez den guztiari dagokionez, COVID-19 birusak eragindako osasun krisia kudeatzeko alarma egoera deklaratzen duen Errege Dekretuan xedatutakoa beteko da.\nBosgarrena.–Frogatutako zirkunstantziek beharrezko egiten badute, osasun publikoaren eskumena duen organoak erabaki dezake gorago aipatu ez diren beste jarduera batzuk ere bertan behera uztea.\nSeigarrena.–Neurriok hartu dira helburu dituzten pertsona-taldeen osasuna babesteko; proportzionaltasunez aplikatuko dira, eta zerbitzuen erabiltzaileek eta beren familiartekoek dituzten eskubideak errespetatuz, bai eta zerbitzuotako langileenak ere.\nZazpigarrena.–Indarrik gabe uztea Osasuneko kontseilariaren 3/2020 Foru Agindua, martxoaren 13koa, osasun publikoko jarraibide eta prebentzio neurriak hartzen dituena koronabirusaren (COVID-19) egoeraren eta bilakaeraren ondorioz. Salbuespena lehenengo puntua izanen da, hezkuntza eta prestakuntza jardunari dagokiona.\nZortzigarrena.–Nafarroako Gobernuak ez du ukatzen foru agindu honetan aurreikusi ez diren bestelako neurriak hartzea, osasun publikoa babestearren eta COVID-19 koronabirusaren epidemia erkidegoan transmititzeko arriskua ahalik eta gehien gutxitzearren.\nBederatzigarrena.–Foru agindu hau departamentu hauetako idazkaritza teknikoetara igortzea: Hezkuntza; Kultura eta Kirola; Garapen Ekonomiko eta Enpresariala; Eskubide Sozialak; Migrazio Politikak eta Justizia; Lehendakaritza, Berdintasuna, Funtzio Publikoa eta Barnea; eta Osasuna\nHamargarrena.–Foru agindu hau Nafarroako Aldizkari Ofizialean argitaratzea\nIruñean, 2020ko martxoaren 14an.–Osasuneko kontseilaria, Santos Induráin Orduna.\nIragarkiaren kodea: F2003994


"Akustikoan ere ikusleak animatu egiten dira" - Bergara - Goiena.eus\nXabi Urzelai 2017-09-22 06:00\nKokein taldearen irudia.\nEgubakoitzak Kartzelan ekimenaren barruan Kokein taldearen kontzertua eta Txabela Bragasen antzezlana egongo dira ikusgai gaur, egubakoitza (22:00). GOIENA Kokein taldeko Zaloa Urainekin egon da, emanaldi bereziaren gainean berbetan.\nDagoeneko sei edizio daramatza Egubakoitzak Kartzelan kultur ekimenak, eta gaurko (22:00, Bergarako gaztetxea, 3 euro) musika eta antzerkia bateratu gura izan dituzte antolatzaileek. Kontzertu lasaiak Bergarako Gaztetxeko kanpo eszenatokian, iragartzen du antolatzaileek irail honetarako zabaldu dituzten kartelak, baina Kokein taldearekin ez dago garbi hori beteko denik, nahiz eta formatu akustikoan izan: "Ez pentsa, Motorhead taldearen bertsioak ere jotzen ditugu akustikoan, eta emanaldiak aurrera egin ahala jendea animatu egiten da", dio barrez Zaloa Urainek.\nDistortsio barik, baina indarrez\nAkustikoan izan da ere, taldeko abeslariak ez du horren garbi eztarria urratuko ez duenik: "Emanaldi bereziak dira, hiru lagun igotzen gara taula gainera, eta gure abestiak gustuko ditugun beste abesti batzuen bertsioekin tartekatzen ditugu. Uste dut jendearendako oso formatu gustagarria dela, hori da guri iristen zaiguna, behintzat, orain arte oso harrera ona izan dugulako. Eta horrekin batera, guk oso gustura egiten ditugun kontzertuak dira hauek".\nHalako emanaldietan sortzen den giro intimoan Urainek aitortzen du taldea biluztu egiten dela: "Taldea, edo abestiak eurak geratzen dira biluzik, gitarren distortsioak alboratu egiten ditugu, estalki hori kendu egiten dugu, eta gordinago geratzen da dena. Eta, momentuaren eta lekuaren arabera ohi baino emanaldi lasaiagoak izaten dira, baina ez beti".\nTxabela Bragasen emanaldia\nKokeinekin batera, Txabela Bragas antzerki talde bizkaitarraren emanaldiak osatuko du gaua; duela urte batzuk zoro batek zoroetxeko horman idatzi zituen hitzak ezagutaraziko dituzte emanaldian.\nHain zuzen, Egubakoitzak Kartzelan emanaldiak zuzenean eskaini izan dituen Txapa Irratiak dei egin du, gaur, ikasturte hasierako ekitaldian parte hartzeko (19:00, Gaztetxean). Irrati libreko ateak irekita daude, eta proiektuan parte hartzera gonbidatuta daude zerbait esateko duten herritarrak.


Adingabekoez sexu abusatzea\nVasco > Zerbitzua > Genero indarkeira eta adingabekoez abusatzea\nGuardia Zibilak genero-indarkeria jaso duen edozein kalteduni eragin diezaioketen gertakariei berehala erantzuteko eta alertarako sarea du, honako hauekin osatua:\nGuardia Zibilaren Zerbitzuetako Zentro Operatiboa (COS, gaztelaniaz): hemen Guardia Zibilaren “062” telefonoan herritarrek egiten dituzten larrialdi dei guztiak eguneko 24 orduetan jasotzen dira. Zentral honetan 112 telefonoan egiten direnak ere jasotzen dira, bai eta beste komunikabideen bidez egin eta Guardia Zibilaren eskumena daitezkeenak.\nBehin gertakaria baloratuta, zerbitzuan dauden Guardia Zibilaren patruilei berehala jakinarazten diete. Hauek Guardia Zibila arduratzen den gune osoan haien funtzioak erabiltzen eta praktikan jartzen dituzte. Zerbitzuko patruilaren kideek gertakariari arreta emateko behar diren neurriak hartuko dituzte.\nBeharrezkoa bada, Emakume-Adingabe Taldeak (EMUME, gaztelaniaz) parte hartuko du, gai honi buruz berariazko informazio egokia duela-eta.\nArreta eta Ikerketarako Taldeak (EMUMES)\n1995an sortuak, Guardia Zibilaren Polizia Judizialaren taldeak dira. Emakume eta adingabeak, bai kaltedun zein egile gisa, sartutako dauden delituzko gertakarietan espezializatuta daude. Delitu hauek era egokian tratatzeko behar den prestakuntza duten guardia zibilek osatzen dituzte.\nEmakume-Adingabe Taldeek (EMUME-ek) eskualdeko esparruan lan egiten dute eta Guardia Zibilaren Polizia Judizialaren Unitate Organikoetan sartuta (UOPJetan, gaztelaniaz) daude.\nGuardia Zibilaren Polizia Judizialaren Emakume-Adingabe Taldeen eginkizunen artean, hauek nabariak dira:\nKaltedunei banan-banan aholkatzea eta jasotzea, beste erakunde publiko batzuek ematen dituzten asistentzia-laguntzak eskatuz.\nGertakari garrantzitsuetako polizia izapideak egitea eta, argitu arte, ikerketa kriminala aurrera eramatea ere bai.\nHerritarren Segurtasunaz arduratzen diren Guardia Zibilaren Lurraldeko Unitateei laguntza ematea emakumeei eta adingabeei bereziki eragiten dizkieten arazoak konpontzeko.\nEMUMEen helbideak ikusteko\nEMUMEen helbideak ikusteko .CSV.\nEmakumearen gaineko Indarkeriako Estatuko Behatokia zer den jakin nahi baduzu eta zeintzuk diren haren betekizunak, hemen sakatu Osasun, Gizarte Politika eta Berdintasun Ministerioaren (Berdintasuneko Arloa) Web orrialdean sartzeko.


TRIPA-ZORRI-ren HIRUGARREN SAIOA (GIZARTEAREKIKO KONPROMISO LANTALDEKO 16/2013 IDEIA)\nmartxoak 13, 2014 13:21\nGoierri Telebistak emititutako Tripa- Zorri-ren hirugarren saioa aurkezten dizuegu, Ordiziako ttiklik eta ner group Elkarteen lankidetzari esker, telebistan haurren elikadura osasuntsu eta orekatuari zuzenduriko sukaldaritza saioa. Ikusteko: http://www.gitb.info/bi... [+]\nTRIPA- ZORRI-ren BIGARREN SAIOA (GIZARTEAREKIKO KONPROMISO LANTALDEKO 16/2013 IDEIA)\notsailak 20, 2014 11:05\nGoierri Telebistak emititutako Tripa- Zorri-ren bigarren saioa aurkezten dizuegu, Ordiziako ttiklik eta ner group Elkarteen lankidetzari esker, telebistan haurren elikadura osasuntsu eta orekatuari zuzenduriko sukaldaritza saioa. Ikusteko: http://www.gitb.info/bideo... [+]\nner group-eko GIZARTEAREKIKO KONPROMISO LANTALDEA: BASO AUTOKTONOA BERRESKURATZEA (NER ZUHAITZ EGUNA BIZKAIA ETA GIPUZKOAN)\notsailak 20, 2014 11:03\nIdeia honen helburua lau urtetan bertako 2000 zuhaitz landatzea da, gure inguruko ingurumena berreskuratzen laguntzeko asmoz. Joan den otsailaren 16an, Urdaibaiko biosfera erreserban, Bizkaiko Muxika herriko Ibarruri auzoan landaketa bat eginez, ner group-eko ner zu... [+]\nTRIPA- ZORRI SAIOA (GIZARTEAREKIKO KONPROMISO LANTALDEKO 16/2013 IDEIA)\notsailak 06, 2014 12:03\nJarraian aurkezten dizuegu Tripa- Zorri-ren lehenengo saioa, Ordiziako ttiklik eta ner group Elkarteen lankidetzari esker, telebistan haurren elikadura osasuntsu eta orekatuari zuzenduriko sukaldaritza saioak. ner group-en partetik programan parte-hartuko duten lur... [+]\nLANCOR ETA ICAZA: NER BALOREEN ALDEKO APOSTUA\nurtarrilak 30, 2014 11:40\nJarraian aurkezten dugu LANCOR-ren ospatutako TOP CEBEK jardunaldian egindako bideo bat, non, LANCOR-rek eta ICAZA-k (ner) Harreman Estilo Berriaren baloreak azaltzen duten. (Ikus bideoa) [+]\nGIZARTEAREKIKO KONPROMISO LANTALDEKO AZKEN BILERAN ONARTURIKO IDEIA ETA PROIEKTUAK\nurtarrilak 30, 2014 11:38\nner group-eko Gizartearekiko Konpromiso Lantaldearen 2014ko urtarrilaren 29an ospatutako azken bileran ondorengo proiektuak onartu ziren: Agroindustria-proiektu ekologiko eta iraunkorra Uruguain. Klausula sabaia eta zorua duten hipoteka-maileg... [+]\n24/2013 IDEIAREN GARAPENA: ANEMIA FALCIFORME (PREBENTZIOA ETA OSPITALEKO TRESNEN BIDALKETA “ASSOCIATION NATIONALE DES DREPANOCYTAIRES CAMEROUN” ELKARTEARENTZAT)\nurtarrilak 23, 2014 19:18\nProiektu honek helburutzat du Kamerun-go Doualan dagoen Anemia Falciforme gaitza prebenitzeko “Association Nationale des Drepanocytaires” (AND) http://andcameroun.org/ elkartearekin kolaboratzea. Gabonetan, bildu, biltegiratu eta Kamerunera bidali ditugu... [+]\nGIZARTEAREKIKO KONPROMISOA OPORRETAN ERE. LANCOR (ner group) ETA BAOBAT-en ARTEKO ELKARTASUNAREN ETA ADISKIDETASUNAREN LEHENENGO TOPAKETA\nurtarrilak 23, 2014 19:16\nLANCOR (ner group) eta BAOBAT Elkartearen arteko lankidetzarako-esparru barruan, joan den abenduaren 28an futbol eta adiskidetasun topaketa egun bat ospatu genuen, BAOBAT Elkartea osatzen duten herrialde ezberdinetako etorkinen eta ner group-eko LANCOR-reko pertson... [+]\nGIZARTEAREKIKO KONPROMISO LANTALDEAREN AZKEN BILERAN ONARTUTAKO IDEIA ETA PROIEKTUAK\nabenduak 12, 2013 13:26\nner group-eko Gizartearekiko Konpromiso lantaldearen, 2013ko azaroaren 27an ospatutako azken bileran, ondorengo proiektuak onartu ziren: Anemia Falciforme (prebentzioa eta material ospitalarioaren bidalketa “Association Nationale des Drepanocytaires Cam... [+]\nGIZARTEAREKIKO KONPROMISO LANTALDEA: ESKOLETATIK BALORE ETIKOAK BULTZATZEKO PROIEKTUAREN GARAPENA\nabenduak 12, 2013 13:15\nUrrian, eskoletatik balore etikoak bultzatzeko proiektua garatzen hasi gara, zeina ikasturte akademikoarekin batera amaituko den, 2014ko maiatzean. Baketik-ekin (www.baketik.org) batera elkarlanean gauzatzen ari garen proiektu hau, Euskal Herriko 35 hezkuntza zentr... [+]\nHARREMAN ESTILO BERRIAREN AURKEZPENA GASTEIZ-ko “CIUDAD JARDÍN” INSTITUTOAN\nazaroak 28, 2013 13:08\nLanbide Heziketako Ikastetxetan Harreman Estilo Berria ezagutzeko dagoen jakin-nahia jarraitzen du. Azaroaren 25ean Gasteiz-ko “Ciudad Jardín” Institutoan izan gara bertako erdi eta goi mailako 60 ikasle eta irakasleekin ner partekatzen. Aurkezpen... [+]\nGIZARTEAREKIKO KONPROMISO LANTALDEA: 2013KO URRIAN ONARTURIKO PROIEKTUAK\nazaroak 14, 2013 18:29\n2013ko urrian buruturiko bileran ner group-eko Gizartearekiko Konpromiso Lantaldeak ondorengo proiektuak martxan jartzea onartu zuen: BAKARDADE EGOERAN DAUDEN ADINEKO PERTSONEI KONPAINIA EGITEA. NEKAZARITZA EKOLOGIKOA ETA LANDA GARAPENA PER... [+]


Larunbatean estreinatuko dute “Artzaintza Gorbeian” dokumentala - Aiaraldea - Aiaraldea.eus\nTxabi Alvarado Bañares 2019-11-14 08:38\nIaz ekin zioten dokumentala grabatzeari. / Jose Luis Urrutia\nBilboko BBK aretoan proiektatuko dute filma, 19:00etan.\nLarunbatean estreinatuko dute Artzaintza Gorbeian. Milaka urteko lanbidearen iragana, orainaldia eta etorkizuna dokumentala. Bilboko Kale Nagusian dagoen BBK aretoan izango da zita, 19:00etan.\nAztarnak dinamizatu du filmaren grabaketa. “Lanbide zahar honen historia ageri da dokumentalean, izan dituen aldiak, orainaldia eta bereziki etorkizunari begira dituen aukerak”, azaldu dute elkarteko kideek.\nZehaztu dutenez, laurogei urtetik gorako hainbat artzain agertuko dira pantailan: “Jose Ereño, Jose Mari Olabarria, Javi Aldama, Luis Larrea, Juantxu Astondoa edota Enrike Etxebarria”.\nEmakumeak ere aintzat hartu dituzte, nabarmendu dutenez. “Artzaintzaren garapenean eta iraupenean izan duten garrantzia eztabaidaezina baita aldiz aldi, eta horrelaxe erakutsi nahi izan dugu”.\nArtzain gazteagoak ere agertzen dira pelikulan: Belen Etxebarria, Aitor Azkueta, Puy Arrieta, Jon Etxebarria edota Maribel Alava. “Beste era bateko adituek ere ematen dituzte euren iritziak, aldarrikapenak eta proposamenak; horrela, landa garapenean adituak, biologoak, politikariak eta beste profesional batzuk ere agertzen dira”.\nAzaldu dutenez, hainbat helburu izan dituzte dokumentala egiterako orduan. Artzaintzaren “errealitatea” ezagutzera ematea du xede ikus-entzunezkoak, baita artzainen figura “duintasunez janztea” ere.\nDibulgaziorako tresna gisa osatu dute dokumentala, artzaintzak mendietan duen garrantziaz kontzientziatzeko, “gazteen artean batez ere”.\nHorrez gain, etorkizunera begirako dokumentala ere bada, “artzaintza modernorantz bidea egiteko formulak aurkitzeko tresna” izatea nahi baitute egileek.\nTelebista eta jaialdiak\nLarunbateko estreinaldira gerturatzeko betarik ez dutenek izango dute aurrerago filma ikusteko aukera. Telebista kateetara eta jaialdietara bidali nahi dute.\nProiekzio batzuk zehaztu dituzte dagoeneko: “Abenduaren 29an Zeanurin ikusi ahalko da eta Gasteizen ere estreinatuko dugu, baina data zehaztu gabe dago oraindik”.\nProzesu luzea izan da dokumentalaren grabaketa. Egitasmo ugari egin dituzte azken hilabeteetan proiektua finantzatzeko.


Goierriko Azoka: izen emate datuak – Goierriko Azoka\nGoierriko Azoka: izen emate datuak\nBete datu hauek zure izen-ematea formalizatzeko eta\nzure negozioaren erakusleiho digitala sortzen hasteko:\nEmandako informazioa webgunearen arduraduna den GOIERRIKO EKIMENA, S.A.k erakusleiho digitalaren inguruko zure eskaera erantzuteko erabiliko dituela adierazten dizugu. Emandako datuak bi alderdiek interesa duten denboran zehar gordeko dira. Legitimizazioa zure baimenaren bidez lortzen da. Datu hauek ez zaizkie hirugarrenei emango zure oniritzirik gabe, lege-betebehar bat dagoen kasuetan izan ezik. Zure erabiltzaile-eskubideak baliatu ditzakezu info@goierrikoazoka.eus helbidera idatziz.


Barakaldok 142 kultur tailer antolatu ditu | El Correo\nZurekinBarakaldok 142 kultur tailer antolatu ditu\nBarakaldok 142 kultur tailer antolatu ditu\nGaur bertan zabaldu da izena emateko epea, 2.047 plazekin\nELCORREO.COM Domingo, 3 septiembre 2017, 23:08\nAurtengo ikasturtean, urteko programazioa eta euskarazko jarduerak indartuko ditu Barakaldok. Iaz abiarazitako familia-tailerretako nobedadea, heldu eta adingabeek ordutegi berean jarduera desberdinak egiteko aukera. Gaur bertan zabaldu da izena emateko epea, 2.047 plazekin.\nDatorren urriaren 2an emango dio hasiera Barakaldok hiriko bost kultur ekipamenduetan eskaintzen diren kultur tailerren ikasturteari. 142 tailer eskainiko dira, iaz baino 10 gehiago. Urteko ikastaroak eta familia eta euskarazko programazioa indartu dituzte.\nEkimen honetan geroz eta auzokide gehiagok parte hartu ahal izatea da Udalaren asmoa. Horrela bada, oraingo honetan, 2.047 plaza eskainiko dira, iaz baino 187 gehiago: 136, Burtzeñan; 344, Retuerton; 334, Zuhatzun; 797, Clara Campoamor zentroan eta 436, berriz, Gurutzetakoan. 142 tailer prestatu ditu Kultur Gelen programak goiz eta arratsaldez, asteko bi ordutan. Badira, hala ere, asteko ordu eta erdiko ikastaroak ere.\nAurten, gainera, aurrera pausu bat eman da, eta familiarentzako ikastaroen artean, ordutegi berean helduek eta adingabeek jarduera desberdinak egiteko aukera izango da. Retuertoko kultur etxean gauzatuko da eskaintza, laborategi artistiko eta zumbako ikastaroekin. 17 ikastaro izango dira haurrentzat; 9, familiarentzat, eta 7, helduentzat.\nGaur hasi da matrikula egiteko epea, eta astebete beranduago, amaituko, irailaren 11n. Barakaldoko hurbileko kultur ekipamendu sareko edozein zentrotan egin ahal izango da matrikula, NA aurkeztuz. Tokien zozketa hilaren 12an izango da, goizeko 9.30ean, eta kultur etxe eta zentro zibiko beretan ez ezik Barakaldoko Udaleko web orrian ere (www.barakaldo.org) kontsultatu ahal izango da.\nOrduko 1,95 euroko prezioa dute ikastaroek Barakaldon erroldatuta daudenentzat; eta 2,5ekoa, ostera, hirian erroldatuta ez daudenentzat. Aurreko urteetan bezala, 13.944,15 eurora iristen ez diren diru-sarrerak dauzkaten familiek kostu osoaren % 14 eta % 78 bitarteko hobariak jasoko dituzte. Horrenbestez, orduko 1,68 eta 0,43 bitartekoa izango da prezioa, hobaria zein den.\nDuela hamar urtetik hutsik dagoen Florida kaleko orubea berriro erabiltzeko beste pausu bat eman du Udalak Mendi Short lehiaketan izena emateko epea, zabalik


Aholku merke eta optimistak - Aia - Karkara.eus\nAholku merke eta optimistak\nEli Lasa 2014-12-29 10:19\nEgunkariei begiratu bat emanez, gorbatadun lapur ugari eta ia egunero beste berri bat zerrendako eta bukatzeko itxurarik gabe –zein nazkatuta gauden!–; futboleko afizionatu izeneko astakilo bortitzak elkarri joka norbait hil duten arte; politikoak dagoenekoz hasita Olentzero lanetan hau eta bestea promestuz eta beste alderdietakoak kritikatuz – traineru batean jarriko bagenitu, gauza izango ote lirateke denak alde batera arraunen egiteko edo bira eta bira ibiliko ziren ziba bat bezala inora heldu gabe, hainbeste aldiz ikusten dugun bezala?– krisia bukaezina eta bere ondorio lazgarriak egunero islatuta… Desanimatzeko modukoa!\nEz ote dago zerbait onik? Mmm, ba bai, badaude gauza batzuk. Adibidez, langabezia zertxobait jaitsi da; CAFek beste kontratu handi bat sinatu du tren berriak egiteko –zer nahi duzue esatea, niri poza ematen dit horrelakoak irakurtzea tarteka; eta inoiz erbestean tokatu izan zaidanean metro edo trenen batean sartzea eta CAF izena irakurtzea, irribarre txiki bat ateratzen zait–.\nJanari bilketa ere egin da iaz bezala eta berriro ere frogatu da bihotz onekoak garela. Antolaketa lan ikaragarria, adin guztietako boluntarioak denak helburu berarekin eta jendeak ahal zuen neurrian bere ekarpena eginez, zirraragarria.\nEguberriak iristear daude. Egoera onena ez bada ere iradokizun batzuk eman nahi dizkizuet, agian norbaiti balioko diotelakoan.\nUtz ezazue telefonoa poltsaren barrenean eta soinurik gabe aurrean daukazuenari begietara begiratu eta entzuteko –ama, zuk ez, ahaztuta edo hala komenita? Horixe egiten duzu eta!–. Eta bakarrik bazaudete eta irakurtzea gustuko baduzue, jakin ezazue liburutegiak dohainik direla eta orain gainera e-liburutegia ere badela, ehunaka liburu, disko eta aldizkari eskura dituzula. Eta taldean egiteko ekintzen garaia ere izan daiteke: mahai jokoak, puzzle erraldoi bat koadrilan egitea, ibiltzea joatea –mendira, Orioko barrara edo Getariako bidera–, aspaldian idatzi ez duzun postal bat bidaltzea –txorakeria dela? Eta zuk jasoko bazenu zer ?–.\nTxikiak badira ere, ilusiorako arrazoiak aurkitzeko gauza izan gaitezen. Eguberri On!


Joseba Ponce 'JP Lohian': "Mundu honetara sortzera etorri naiz" — Gaztezulo\nJoseba Ponce 'JP Lohian': "Mundu honetara sortzera etorri naiz"\nJoseba Ponce 'JP Lohian': "Mundu honetara sortzera etorri naiz" https://www.gaztezulo.eus/albisteak/joseba-ponce-jp-lohian-mundu-honetara-sortzera-etorri-naiz https://www.gaztezulo.eus/@@site-logo/logoa.png\nTestua: Leire Palacios @AnnieSdelMono Ilustrazioak: Joseba Ponce\nZure tankera duten klonen klana aurkeztu diguzu, beraz, zenbat zu daude?\nPila bat! Pertsona bakar bat nintzela uste nuen arren, mobida honekin hasi eta konturatu naiz Dr. Jekyll & Mr. Hyde eta haren lehengusu guztiak barruan ditudala –tonu ironikoa–. Klonen klana izena erabiltzea jolasetik eratorritakoa da; proiektua bukatzear nuenean diseinuan pentsatzen hasi nintzen. Marraztu nahi nuela jakin arren, ez nuen ideia argirik.\nBakarkako lehen diskoa bada ere, musikan bakardadea ez da berria zuretzat.\nHamasei urte nituenean hasi nintzen bateria jotzen. DUTekin hasi nintzenean, aldiz, Galder Izagirrek bateria jo eta lokala zuenez, baxua hartu nuen. Denbora batera, kalean topatu nuen sokarik gabeko gitarra akustiko bat eta horrekin jolasten hasi nintzen. Ez dakit solfeorik, autodidakta naiz. Beraz, betidanik funtzionatu dut bakarka eta taldeetan jo dudanean ere konposatu izan dut.\nIrudimen bakarretik sormen lan guztia loratzeak, jantziak egiten dituen jostuna bezala, neurrira eraikitzeko aukera emango zizun, alegia, baxu linea jakin baten neurrira eraikitako bateria erritmoa jostekoa, eta berdin gainontzeko tresnekin.\nBai, lokalean lagunekin lan egiteak ekarpenen arteko nahasketa sortzen du. Bakardadean sortzea ezberdina da; instrumentuak sartzen noan heinean formaz aldatzen doan zirriborroaren gainean lan egiten dut. Ohitura dut musika tresnen gainean kantuak osatzeko, eta azken ideia melodikoa bukaerarako uzten dut. Zatika lan egiten dudanez, taldean baino motelagoa da prozesua, hortaz, emaitza ere bestelakoa da. Sortutakoa beste inorekin kontrastatu nahi izan ez dudanez, eztabaida luzeak izan ditut neure buruarekin. Bakardadean konposatzeak puntu bipolarra du.\nBidean animo erorialdiari buelta emateko beharrik izan duzu?\nDiskoa ia bukatuta zegoela, nazkatu nintzen tarte batez, eta sei hilabete inguru eman nituen ezer egin gabe. Hala ere, sekula ez diot neure buruari eperik jarri. Beti jakin dut bukatuko nuela, ez ordea noiz. Egindakoa ondo egina dagoela konbentzituta amaitu dut lana.\nSormen prozesuak terapeutikoak direla diote. Hustu zara?\nOndo geratu naiz. Bai, musikari askok musika terapia dela diote eta bat nator. Proiektu pertsonala denez, ezaguna zaidanaz hitz egin dut, baina idazle sentitzen ez naizenez, hitzak idaztea kostatu zait.\nNahi zenuena egiteko aukera izan duzu?\nNoski, proiektua nirea da eta beti egin dut nahi izan dudana, kanpoko iritziak kontuan hartu gabe. Amaitu arte ez dut nire lana erakutsi, argi nuelako lana nirea izan behar zuela. Niretzat egin nuen, harro sentitu nahi nuelako.\nZenbateko aldea dago hasieran lortu nahi zenuen soinutik lortu duzun soinura?\nGaur egun grabatzeko erabiltzen ditugun makinekin, zaila izan da lortu nahi nuen 70ko hamarkadako rock haren usaina sumatzea. Egia da hainbat kontzeptu imitatzen saiatu naizela, baina soinu modernoagoa du diskoak.\nDUT edota Kuraia ikutua aurkitu diote askok. Agian, horren ordez, zure sinadura antzematen dela esatea da zuzenagoa?\nNormala da, azken batean, konposatzeko eran nire nortasuna baitago. Estetikoki iluntasuna argitasuna baino gustukoago dut. Musika alaia baino sakonago iristen zait.\nBeti transmititu behar dizu zerbait musikak?\nBai, askotan gustatzen ez zaiguna kritikatzeko joera dugu, konturatu barik agian, horrek ez duela kentzen guk atsegin ez duguna beste bat zoriontsu egin dezakeela.\nAsko kritikatzen dela uste duzu?\nBai. Baina ez musikan bakarrik, arlo guztietan etengabe.\nKritikaz ari garela, diskoak harrera ona izan duela sentitu duzu?\nNire inguruan zein leku ezberdinetatik iritsi zaidanagatik bai. Orokorrean jendeak kritika onak helarazi dizkit. Ahotsa aldetik desberdintasun handia topatu dutela esan dit batek baino gehiagok. DUTen gehiago oihukatzen nuen. Nire diskoan, aldiz, ahotsa altuago dago, reberb eta delay pixka batekin. Nire benetazko ahotsa da ageri dena. Diskoa nire kontakizuna da, bi urtetan laburtuta.\nBi urte hauetako laburpen horretan bada kanpoan utzi duzunik?\nNoski! Hamar abesti inguru izan dira, ahotsean ez dudalako konexiorik topatu, edo dena delakoagatik baztertu ditut. Beste pare bat kanpoan utzi ditut espazio faltagatik. Baina, abestiak kanpoan gelditu diren arren, egin dudan guztiak balio izan dit lortutako emaitza izateko. Diskoa behar den bezala baloratzeko garrantzitsua da prozesu hori.\nKanpoan geratu den materiala zuzenean entzungo dugu?\nBai, hainbat abesti zuzenekoetan sartuko ditut, izan ere, kontzertuak egitean motzegi gelditzen da errepertorioa. Konbentzitu naute zuzenekoak egiteko, hasiera batean niretzat diskoarekin hasi eta bukatzen zen proiektua, eta bideoklipak egiteko aukera eman ziezadan nahi nuelako hasi nintzen. Baina, bai, azkenean zuzenekoetan aurkeztuko dut.\nGalder Izagirre, Libe, Karlos Osinaga ‘Txap’ eta Gorka Sesma izango dituzu oholtzan ere lagun. Nola doa prestaketa?\nJendeak pentsa dezake superbanda bat sortu dudala, baina aspaldiko lagun zintzoak dira, egunerokotasunean harremana duzun horietakoak, eta gainera musikari bezala miresten ditut. Entseguak hasi ditugu, gehien bat nik sortutakoa interpretatzen dute eta detaile txikiak zaintzen ditugu. Zuzenekoen errutinak nekatzen nau, kontzertu bakoitza berezia dela sentitu behar dut.\nJolastuz sortzen duzu musika, inondik inora seriotasunarekin kontrajarria dena.\nBakoitzak bere erara sentitu behar du musika, nik horrela ulertzen dut. Eta horrela ez bada, ez dut niretzat nahi. Nik ez dut musikaz bizitzeko asmorik. Ez dut inoiz izan. Nire lehentasuna gauzak ongi egin eta gustura gelditzea da. Presiorik gabe. Jendeak ez du korrika grabatutako zerbait entzun nahi.\nZigilu propioa sortzea, ordea, ez da jolasa.\nProiektu osoa nirea izateko, zigiluaren kontua muturrera eraman dut kontzienteki. Mundu honetara sortzera etorri naiz, ez dakit beste ezer egiten. Txikitatik gustatu izan zait, esparru guztietan. Eroso sentitzen naiz sortzen, gitarrarekin, arkatzarekin, ordenagailuarekin edota arrautzekin zein legatzarekin.\nMusikan iluntasuna gustatzen zaizula diozu, baina umorea loratzen zaizu nonahi!\nNoski, normala da. Kanpotik pertsonaia ilun baten gisara ikusten naute, eta umorea niretzat, pertsonekiko harremanetan alde txoroena ateratzeko modua da. Ez naiz batere serioa, kontrakoa erabat. Baina musikan bai.\nZuretzat musika bisuala da?\nNoizbehinka letrak idazten saiatu naiz baina normalean ez dut kontzeptu bat bestearekin lotzen. Bisuala izan daiteke noski, baina musikak ere istorio bat kontatu diezazuke, edo poztu, beldurtu, tristetu, animatu... Zer esan behar dizut nik beste hainbatek esan ez dutenaz gain!\nArgi daukazu non sentitzen zaren erosoen, musika sortzen edo pintatzen?\nEz. Niretzat sortzea da gauza naturala eta berdin zait zein esparrutan sortu.\nMarrazkigintzak, disenuak edo abestiak sortzeak albondiga plater batek ematen dizkidan beste satisfakzio ematen didate –Irriak–.


In memoriam: Charo Sánchez - UPV/EHU\nDuela 13 urte, 2007an, Euskal Herriko Unibertsitatearen (UPV/EHU) Proiektu Europarren Bulegoa jaio zen, egun Nazioarteko I+G Bulegoa (EHUrOPE) deritzona. Jaiotza ez da nahiko, iraun dezan hazi egin behar du, eta lan horretarako Maria Rosario Sánchez Fernández, Charo, izendatu zuten zuzendari. Emakume gaztea, ekimen eta lanerako gaitasuna handikoa, aurre egin beharreko arriskuei beldurrik ez ziena eta zaldi zale amorratua, bere pasio handiena ez bazen, handienetakoa.\nBulegoak aurre egin behar izan zituen arrisku potentzial guztiak gainditzeko gai izan zen hurrengo urteetan. Horretarako, gaitasun handia erakutsi zuen, bai oso agerikoak ez diren Europako ikerketa-politikak ulertzen, zein unibertsitatearen helburuak jarraitzen. Aipatzekoa da helburua lortzeko garrantzi handia izan zuela, ikertzaileekin eta Bulegoko pertsonekin beti izan zuen tratu bikainak. Gaur egun ezagutzen dugun Bulegoaren eraikuntzan eta finkapenean, hots, UPV/EHUko aktibo handia, Charo funtsezkoa izan da.\nOso erraza zen Charorekin lan egitea. Gogoan ditut, oraindik ere, bata bestearen ondoan izaten genituen lan-bilerak, atseginak eta oso eraginkorrak.\nEHUrOPE ezerezetik haztea erronka handia izan bazen, arrakastaz gainditua, duela 5 urte, zehazki, beste erronka handi bat jarri zen bere bidean, gaixotasunaren aurkako kuartelik gabeko borroka. Ez zen inoiz kikildu, eta kasu honetan ere, ohi zuen bezala, enpresaren zuzendaritza hartu zuen eta lehen fase batean, gainditzea lortu zuen.\nHala ere, denbora gutxira, gaixotasunak berriro aurre hartu zion, baina miresgarria eta aipatzekoa da une oro erakutsi zuen duintasuna. Oso gogoan dut bere etxe inguruko taberna bateko terrazan, egon ginen azken aldia, duela gutxi, Andonik eraman zuena, eta eguzkitan, aurrez aurre eserita, ezer gertatuko ez bailitzaion bezala berba egin genuela. Edo azken egunetan, indarrak oso ahulduta zituenean, zaldiak trostan eguzkipean ikusteak nola betetzen zuen, bizitza osoan barrena iraun zion pasioa.\nEgun eguzkitsu batean, 2020ko maiatzaren 16ean, Charok utzi gintuen.\nEz adiorik Charo, beti izango zara gurekin.\nInprimatu In memoriam: Charo Sánchez


Liburuaren Eguna aitzakia hartuta, nolako irakurlea zaren jakin nahi dugu, baina, batez ere, zer liburu irakurri dituzun euskaraz.\nOgibide aproposik bai?\nGazte-gaztetatik hasita aukeratu behar izaten dugu gure lanbidea; izan ere, unibertsitatera joan, moduluren bat egin edo eskola utzi eta lanean hasi nerabeak garenean erabaki behar izaten dugu. Hala ere, askotan ikasketek ez dute zerikusi handirik etorkizunean izango dugun lanbidearekin. Horretaz hitz egingo dugu oraingoan.


Pulaski konderria (Missouri) - Wikipedia, entziklopedia askea.\nPulaski konderria (Missouri)\n37°49′N 92°13′W / 37.82°N 92.21°W / 37.82; -92.2137°49′N 92°13′W / 37.82°N 92.21°W / 37.82; -92.21\n1.416,98 km2 (%99.21)\n11,35 km2 (%0.79)\nPulaski konderria (ingelesez: Pulaski County) Missouriko konderri bat da, Ameriketako Estatu Batuetan. Hiriburua Waynesville da. 2010eko zentsuaren arabera 52.274 biztanle zituen, Pulaski kilometro koadroko azaleran.\nPulaski konderriak 1.428,33 kilometro koadro ditu. Horietatik 11,35 ura dira. Beste 1.416,98 lurra dira. Biztanleria dentsitatea 36,6 da.\n2010eko zentsoan bizi ziren 52.274 pertsonetatik 42.568 txuriak edo hispanoak dira. Horietatik hispano edo latino kategorian 4.705 dira. 5.680 beltzak edo afroamerikarrak. 352 amerikar natiboak ziren eta 292 Hawaii edo Pazifikoko irletako natiboak. 1.295 asiarrak ziren. Bestelako arraza bat kategorian 75 biztanle daude. Bukatzeko euren burua arraza bat baino gehiagotan 2.012 pertsonek kokatzen zuten.


Italia txiki bat Euskal Herrian | Italia txiki bat Euskal Herrian – iparraldekohitza\nItalia txiki bat Euskal Herrian\nLapurdi eta Gipuzkoa artean bizi diren italiarrak biltzea da Italia Txiki elkartearen helburua. Lehen urteurrena beteko du elkarteak udaren bukaeran.\nHendaiako Gelateria Walter izozki dendan egin dute hitzordua Francesco Roncaglia, Magdalena Di Luzi eta Marina De Franceschik. Oraintsu arte ez zuten elkar ezagutzen; Gipuzkoan eta Lapurdin bizi diren italiarrak biltzeko xedea duen Italia Txiki elkarteak batu ditu. Duela urte bat sortu zuten elkartea, eta maiatzean egin zuten aurkezpena, Donostiako Tabakaleran. Hirurogei bat kide ditu gaur egun.\nKafe banaren inguruan elkartu dira. “Bo, kafea dei badaiteke. Egiazko kafe espres bat edan ahal izatea falta zait Italiatik”, erran du Roncagliak, irribarre batekin. Ez da hori, hala ere, Italia Txiki elkartea sortzera bultzatu dituen argudio nagusia. “Elkarte kultural gisa definitzen gara, Italiako hizkuntza eta kultura zabaltzeko helburua duena. Italiarrez gain, Italiaz interesa duen orori irekitzen dizkiogu ateak, baina, gure artean italieraz jarduten dugunez, beharrezkoa da hizkuntza maila bat izatea”, azaldu du. Oraingoz, ekitaldi bat baino gehiago antolatu dituzte: liburu aurkezpenak, film proiekzioak, eztabaidak… Eta ikasturte berriarekin jarduera erregular bat abiatu nahiko lukete. Elkartearekiko interesa erakutsi duten 150 pertsona kontatu dituzte orain arte, ingurune oso ezberdinetakoak.\nAdin ezberdinekoak izanik ere, ibilbide parekoa dute hiru italiarrek. Maitasunez iritsi ziren Euskal Herrira hirurak. Orain dela hamabi urte Francesco Roncaglia. “Biziki harrera ona egin zidaten nire emaztearen ingurukoek, baina anitz kostatu zitzaidan lana aurkitzea”. Orain autonomo gisa ari da lanean, diseinu grafiko eta komunikazioaren arloan. Magdalena Di Luzik orain dela 11 urte egin zuen Euskal Herrirako bidea. Garaiko bere bikotekidea euskalduna zen, musikaria bera bezala, eta Frantziako Estatuan artistek duten intermitente estatusak eta Euskal Herrian kultur arloan aritzeko aukerek erakarrita hartu zuen erabakia. Gaur egun trikitia jotzen aritzen da, besteak beste, Saltoka dantzaldi taldean; euskara ikasten ere hasi da Baionako Gau Eskolan. Marina De Franceschik duela 31 urte utzi zuen Italia Andaluziara joateko, eta orain dela 11 urte iritsi zen Euskal Herrira. “Euskaldun batekin ezkondua naiz; nire etxean euskal kultura bizi dut”, adierazi du. Euskara bereganatua du aspaldi.\nDe Franceschi, Roncaglia eta beste italiar batzuen arteko topaketatik dator Italia Txiki elkartearen ideia. “Lapurdi eta Gipuzkoa artean bizi diren italiarrak bildu nahi genituen, elkar ezagutu, gure hizkuntza mintzatu eta elkarrekin planak egiteko”, esplikatu du. “Ohartu ginen modu iraunkorrean elkartu ahal izateko lokal bat behar genuela, eta horregatik elkarte kultural bat sortu genuen, ofizialki Gipuzkoa mailan erregistratua dena; baina guk argi genuen Euskal Herri mailakoa zela eta gure helburua da Ipar Euskal Herrian bizi diren italiarrak biltzea”\nDonostiako Tabakaleran egin zuten aperitifa-kontzertu baten bidez egin zuten elkartearen aurkezpena. “Italiarrak ongi ikusiak gara Euskal Herrian, eta orokorrean oso harrera ona egin digute denei. Nire inguruko italiar guziak biziki ongi integratu dira”, azaldu du Magdalena Di Luzik. Gainerako biek ere lekukotasun bera egin dute, baina guziek aitortu dute denbora batera Italiarekin, italiarrekin, italierarekin funtsean, harremana egiteko beharra sentitu zutela. “Nik beti atxiki dut lotura Italiarekin, gaur egun modu anitz ditugulako komunikazio tresnekin”, kontatu du Di Luzik. “Nire flash-a Italiara sartzearekin izan zen. Erregularki joaten naiz nire familia ikustera, eta ohartu nintzen italieraz aritzea kostatzen zitzaidala. Totelka hasten nintzen, edo akatsak egiten nituen. Ni biziki hunkitua nintzen, lotura handia dudalako italiar hizkuntza eta kulturarekin, eta neure buruari erran nion ‘kasu!’; elkartearen bidez beste italiar batzuekin harremana eginez, lotura hori berreskuratu dut”.\nElkartea sortzearekin italiar pila bat ezagutu duela dio Rocangliak, “biziki pertsona onak”. Behin baino gehiagotan antolatu dituzte ateraldiak elkarrekin. “Maila pertsonalean ere anitz ekarri dit. Bazen denbora bat italiarrak ezagutu eta gauzak elkarrekin egiteko gogoa nuela”. Tabakaleran egin zuten aurkezena gogoan du De Franceschik. Magdalena Di Luzik Italiako kantu ezagunak eman zituen beste batzuekin batera. “Italian nintzela sentitu nuen”.\nIkasturte berriarekin batera kide gehiago erakarri nahi lituzkete elkartera. Webgune bat sortu dute bere jardueraren berri emateko eta sare sozialetan ere aktibo dira.


Montesquieu-Guittaut - Wikipedia, entziklopedia askea.\nPatrick BEAUCHET (2014-2020)\n43° 20′ 17″ N, 0° 46′ 28″ E / 43.338055555556°N,0.77444444444444°E / 43.338055555556; 0.77444444444444Koordenatuak: 43° 20′ 17″ N, 0° 46′ 28″ E / 43.338055555556°N,0.77444444444444°E / 43.338055555556; 0.77444444444444\nAnan, Montbernard, Puymaurin, Saint-Ferréol-de-Comminges eta Saint-Laurent\nMontesquieu-Guittaut (frantsesez eta ofizialki: Montesquieu-Guittaut) Okzitaniako udalerri bat da. Administratiboki Frantziako Garona Garaia departamenduan dago, Okzitania eskualdean. 2013an 183 biztanle zituen.\n2007an Montesquieu-Guittaut udalerrian erroldatutako biztanleak 120 ziren. Familiak 52 ziren, horien artean 12 pertsona bakarrekoak ziren (8 bakarrik bizi ziren gizonak eta 4 bakarrik bizi ziren emakumeak), 20 seme-alabarik gabeko familiak ziren eta 20 seme-alabak dituzten bikoteak ziren.\n2007an 71 etxebizitza zeuden, 52 familiaren etxebizitza nagusia ziren, 10 bigarren erresidentzia ziren eta 9 hutsik zeuden. Etxebizitza guzti hauek 71etxeak ziren. 52 etxebizitza nagusietatik 41 bere jabearen bizilekua ziren, 7 alokairuan okupaturik zeuden eta 3 doan lagata zeuden; 3 etxek hitu gela zituzten, 16 etxek lau zituzten eta 32 etxek bost zituzten. 40 etxek euren parking plaza propioa zuten azpian. 21 etxetan ibilgailu bat zegoen eta 27 etxetan bat baino gehiago zituzten.\nMontesquieu-Guittaut udalerriko biztanleria-piramidea 2009an .\n2007an lan egiteko adina zuten pertsonak 64 ziren, horien artean 41 aktiboak ziren eta 23 inaktiboak ziren. 41 pertsona aktiboetatik 38 lanean zeuden (20 gizon eta 18 emakume) eta 3 langabezian zeuden (2 gizon eta 1 emakume). 23 pertsona inaktiboetatik 14 erretiraturik zeuden, 3 ikasten zeuden eta 6 "bestelako inaktibo" gisa sailkaturik zeuden.\n2009an Montesquieu-Guittaut udalerrian 60 unitate fiskal zeuden, 154 pertsonek osaturik. Pertsona bakoitzeko diru-sarrera fiskalaren mediana urteko 12.856,5 euro zen.\n2007an zeuden 3 komertzioetatik, 1 janari enpresa zen eta 2 eraikuntza enpresak ziren.\n2000. urtean Montesquieu-Guittaut udalerrian 15 nekazaritza-ustiategi zeuden, 440 hektarea erabiltzen.\nSaint-Ferréol-de-Comminges (2,4 km)\nSaint-Laurent (2,6 km)\nMontbernard (3,4 km)\nPuymaurin (4,4 km)\nAnan (4,5 km)\nSalherm (5,2 km)\nPéguilhan (5,3 km)\nWikimedia Commonsen badira fitxategi gehiago, gai hau dutenak: Montesquieu-Guittaut\nOrriaren azken aldaketa: 1 martxoa 2019, 17:01.


Arrasateko Udalak, eta tokiko erakundeek eta elkarteek elkarlanean dihardute Ukrainako gerrako biktimei laguntzeko — Arrasateko Udala\nArrasateko Udalak, eta tokiko erakundeek eta elkarteek elkarlanean dihardute Ukrainako gerrako biktimei laguntzeko\nHorretarako, koordinazio-mahai bat eratu da. Bertan, Udalaz gain, CARITAS, GURUTZE GORRIA, HARREMAN eta AITA MENNI ospitaleak parte hartzen dute, eta IMME, EKIN EMAKUMEAK, AMS, AMERIKA ELKARTEA eta GOYENECHE FUNDAZIOA sartuko dira.\nUkrainako inbasioak eragindako egoeraren larritasuna ikusita, Arrasateko Udalak, herriko hainbat erakunderekin eta elkarterekin batera, adostu du elkarrekin eta koordinatuta lan egitea gerrako biktimei laguntza emateko abian jar daitezkeen ekimenetan.\nHorretarako, koordinazio mahai bat eratu da, eta bertan, udalaz gain, CARITASek, GURUTZE GORRIAk, HARREMANek eta AITA MENNI ospitaleak parte hartzen dute. Hurrengo bileratik aurrera, abian den espezietako laguntza biltzen ari diren elkarteen ordezkariak ere sartuko dira (IMME, EKIN EMAKUMEAK, AMS, AMERIKA ELKARTEA eta GOYENECHE FUNDAZIOA).\nUkraina-Euskadi elkarte soziokulturalak eskatuta materiala biltzen ari dira udaleko gizarte zerbitzuen ondoko lokalean.\nUdalak bere baliabideak Eusko Jaurlaritzaren esku jarri ditu, baina lan bat ere egiten ari da etxebizitzak/ostatua bilatzeko, udalerriko erakunde batzuek aldi baterako lagatakoak, Ukrainako migratzaileak hartu ahal izateko. Oraingoz, Aita Menni ospitaleak eta San Juan de Dios ospitaleak etxebizitzak eta ostatua jarri dituzte eskura migratzaileak hartu ahal izateko. Era berean, frantziskotarrek San Frantzisko elizan dagoen ostatua laga dute, eta merkataritzakoekin hizketan ari dira Mesedeetako Etxea erabili ahal izateko.\nEra berean, Ukrainako errefuxiatuei harrera egiten lagundu gura duten pertsonek, etxebizitza hutsa aldi baterako lagata edo etxean pertsonak hartuta, xedapen hori adierazi dezakete, horretarako BAZen egingo den zerrenda batean izena emanda. Eskaintza bidali daiteke ere Eusko Jaurlaritzak horretarako prestatutako helbide elektronikora (Errefuxiatuak@euskadi.eus).\nBestalde, era guztietako laguntza ekimenak koordinatuko dira, Arrasaten berehala kokatuko diren herritar ukrainar batzuek beharko dituztenak ziurrenik, familia laguntzarako sare bat baitute.\nArrasateko herritarrek krisi honetan laguntzeko duten moduari dagokionez, lankidetza modu askotara egin daiteke: dagoeneko martxan dagoen herri kanpainan eskatutako produktuak ekartzea eta gerra eremuan lanean ari diren erakundeen bitartez ekarpen ekonomiko bat egitea, eta sortzen joan daitezkeen beste ekimen batzuk.\nOraindik goiz da laguntza humanitariorako behar diren baliabide guztiak identifikatzeko. Gerraren eta Ukrainako biztanleriaren ihesaren bilakaerak zehaztuko ditu beharrizanak, eta Arrasatetik, bai udala, bai erakundeak eta elkarteak eta baita bertako biztanle guztiak ere, saiatuko dira egoera larri horren aurrean behar bezala erantzuten.\nKoordinazio mahaiak aldian-aldian jakinaraziko die herritarrei zer ekimen bultzatuko den.\nHona hemen kontu korronteak ekarpen ekonomikoak egiteko:\nLaboral Kutxa: ES38 3035 0001 55 0010103614\nKutxabank: 2095 5055 55 1075081967\nLaboral Kutxa: ES90 3035 0050 71 0500046056\nKutxabank: ES65 2095 5092 08 1061617790\nASOCIACION SOCIO CULTURAL Y DE COOPERACION AL DESARROLLO UCRANIA-EUSKADI:\nES16 2095 5001 0091 1443 7029


Txertaketa - Prestazioak eta inprimakiak deskargatu - Portal Muface\nMUTUALISTENTZAKO TXERTAKETA ETA HORREN ONURADUNAK\nGaixotasun infekziosoek eragiten dituzten gaixotze-, desgaitasun- eta hilkortasun-tasak murrizte aldera, txertaketa da esku-hartze eraginkorrenetako bat.\n2018ko azaroaren 15ean, bizitzako adin guztietarako txertaketa-egutegi komuna onartu zuen Espainiako Osasun Sistemaren Lurraldearteko Kontseiluak. Ondoren, autonomia-erkidego guztiek ezarri dute egutegia, Osasun, Kontsumo eta Gizarte Ongizaterako Ministerioak onartu duen egutegi komunarekin bat eginez, baina txertaketa-irizpideren bat aldatu ahal izan dute. Funtsean, autonomia-erkidego guztietan esparru komun bat dagoela esan nahi du horrek, eta egutegi komunean jasotzen diren txertoak jarri behar zaizkiela Mufaceko afiliatuei eta onuradunei, lurraldeko edozein tokitan, salbuespenik gabe.\n1) Osasun-sistema autonomikoetara atxikita dauden mutualisten txertoak beraiek bizi diren autonomia-erkidegoko txertaketa-kanpainara sartuko dira.\n2) Itunpeko aseguru-erakundeetara atxikita dauden mutualisten txertoei dagokienez, berriz, erakunde horien egutegiek bat egin beharko dute mutualista bizi den autonomia-erkidegoan ezarrita dagoen txertaketa-egutegiarekin.\nHortaz, kontuan hartu beharko da autonomia-erkidegoetako txertaketa-zentroek edo osasun-zentroek ez dietela zertan txertorik eman nahiz jarri dagokion osasun-zerbitzu autonomikora atxikita ez dauden mutualistei. Indarreko Osasun Laguntzarako Ituna dela-eta, erakundeek eman eta finantzatu behar dituzte adin guztietarako txertaketa-egutegian jasotzen diren txertoak, eta txertoa jartzeko gomendioak eman beharko dizkiete arriskudun taldeei.\nHalaber, txerto horiek jartzeko modua eta finantzaketa kudeatu beharko ditu erakundeak, eskura dauzkan bitartekoekin edo bitarteko itunduekin. Ospitalean ematen diren txertoei (beste immunizazio-txerto batzuei) buruzko informazioa jasotzeko, sartu hona.\nTxertoei buruzko informazio gehiago jasotzeko edo edozer gertatuta ere, jar zaitez harremanetan zure zuzendaritza probintzialarekin edo bulego ordezkariarekin (gure bulegoak), edo, bestela, egin ezazu kontsulta mutualistari informazioa emateko bulegoko inprimakiaren bidez, zeinera mugikorretarako aplikazioaren bidez ere irits zaitezkeen.


Haurrak zaintzeko prest! – Iragarki Laburrak\nHaur hezkuntzako hezitzailea naiz eta 21 urte ditut. Euskalduna naiz eta haurrak zaintzea gustatuko litzaidake. Esperientzia dut nire lanpostuak beti haurrekin loturik egon bait dira. Interesatuta bazaude idatzi edo deitu 652165982 telefonora!!\n20 urteko neska Idiazabaldarra naiz. Enpresen Administrazio eta Zuzentzaritza gradua ikasten nabil eta udan zehar haurrak zaintzeko prest nago. Herriko udalekuetan hezitzaile moduan zein familietako haurrak zaintzen ere esperientzia daukat.…\nIdiazabalduela 12 egun\nUdaran haurrak zaintzeko prest dagoen 22 urteko neska euskalduna naiz. Kriminologian graduatu berria, disponibilitate osoarekin. Familiako haurrak zaintzen esperientzia daukat. Pertsona irekia eta arduratsua naiz. Oreretan edo inguruko herrietan egin…\nErrenteria/oreretaduela 16 egun\nOiartzunduela 17 egun\nUdaran haurrak zainduz lan egitea gustatuko litzaidaken 22 urteko neska bat naiz. Haur Hezkuntzako Gradua daukat baita Aisialdiko Begirale Titulua ere eta egun, Lehen Hezkuntzako Gradua ateratzen ari naiz. Hau…\nAltzoduela 17 egun\nDonostiaduela 27 egun\nIngeles intentsiboko kurtsoak ematen ditugu, talde txikietan zein banaka. Gazte zein helduentzat. PET , FCE, CAE azterketen prestakuntza intentsiboa udan zehar. Cambridge tituludun irakasleak - Euskaldunak eta Erresuma Batukoak. Ordu…\nBeasainduela hilabete bat


Egia gordin bat • ZUZEU\nIkastoletan bullying ekiditzeko ezarri berri duten Kiva metodoa profitatu du Gari Otamendik dantzan.eus atarian “Egia gordin bat” azalaratzeko: ohikoa dela balletean ari den mutil bat estigmatizatzea, eta emakumeak dantzetan presentzia irabazten joan ahala dantzak prestigioa galdu duela jendartean.\n* Azpimarrak geureak dira.\nArgazkiak: Igor Yedra hemen eta “Billy Elliot” filmaren kastinekoa azalean.\nballeta, bullying, dantza, dantzan.eus, emakumea, Gari Otamendi, Igor Yedra, prestigioa\nZer duzu buruan “Egia gordin bat”-ri buruz\nXerapio 2017-01-24 09:15\nHorrelako egia gordin gehiago behar ditugu. Pribilegioen kontua sinplekerietan erori gabe. Dena ez baita txuria edo beltza.


Herritarren berotasuna jaso du Gogortzak Basauriko espetxean | Errenteriako Hitza\n2012/06/05\tPaperekoa, Politika\tNork Errenteriako Hitza Herriraren deialdiari erantzunez, 150 lagunek martxa egin zuten Basauriko (Bizkaia) espetxera herenegun, Aitzol Gogortza gaixo dagoen presoa askatzeko eskatzeko. Errenteria-Oreretatik eta Oiartzundik atera ziren autobusak.\nEspetxearen atarian elkartu ziren guztiak, eta euskal presoak etxeratzea eskatzen duten banderak zein ikurrinak izan zituzten esku artean.\nEra berean, Manu Ugartemendia Herrirako kidea Gogortzaren gurasoekin batera espetxeko sarrerara hurbildu zen, zuzendariari gutun bat entregatzeko asmoz; “Gogortzaren eskubide guztien bortxaketarekin bukatzea eta berehalako askatasuna” eskatu nahi zuten gutunarekin. Herrirak azaldu duenez, espetxeko funtzionarioak ez zuen eskutitza jaso.\nHerrirak gainera zehaztu du Basaurira hurbildu ziren herritarrek espetxe osoari eman nahi izan ziotela buelta, baina poliziek perimetroari itzulia ematea galarazi zietela. Helburua bete ezin zutela eta, presondegiaren atarian geratu ziren, bi orduz. Bitartean, amnistiaren eta euskal presoen herriratzearen aldeko oihuak bota zituztela adierazi du mugimenduak. Bisita bukatzeko, txalapartaren doinu artean esan zioten agur preso oreretarrari.\nHerriraren esanetan, Gogortzak duen gaixotasuna “larria eta sendagaitza” da, eta Espainiako legeen arabera, aske egon behar luke. Zehazki, desoreka obsesibo konpultsiboa du duela hamabi urtetik.\nEtiketak: basauri, berotasuna, espetxe, gogortza, herritarren, jaso, martxa Logging In...\tProfile cancel\nLast reply was 7 months ago\tHerritarren berotasuna jaso du Gogortzak Basauriko espetxean | Oiartzungo Hitza\tView\n[...] Oiartzundik ere hurbildu zen jendea bertara. [...]\nErantzun\tAitzol Gogortzaren egoeraren berri eman diote alkateari | Errenteriako Hitza\tView\n[...] Trastorno Obsesibo Konpultsiboa du duela hamabi urtetik, eta herritarrek behin baino gehiagotan eskatu dute aske uzteko, “gaixotasun larri eta sendagaitza” [...]\nBerriketan.info Viewing item 1 to 5 (of 5 items) Aritz Sorzabal wrote a new post, Imanol Cruz intxaurrondotarrak irabazi du 10 kilometroko lasterketa, on the site Irutxuloko Hitza 6 hours, 6 minutes ago\nMaratoi Erdia ez ezik, 10 kilometroko lasterketa ere antolatu dute. Hain zuzen ere, horren prestatuta ez dauden korrikalariek parte hartzeko aukera izan dezaten, proba nagusia baino motzagoa den bigarren bat jarri Aritz Sorzabal wrote a new post, Haile Tegegn etiopiarra izan da azkarrena Donostiako Maratoi Erdian, Ivan Fernandezen aurretik, on the site Irutxuloko Hitza 6 hours, 28 minutes ago\nIkuskizun ederra eskaini dute goizean Donostiako Maratoi Erdian parte hartu dute korrikalariek. Ordubetez atertu du, eta euria etsai izan gabe korritu ahal izan dute lasterkariek; azkarren ibili direnak, Zarauzko Hitza wrote a new post, Euritan bada ere, festa Santa Marinan, on the site Urola Kostako Hitza 7 hours, 6 minutes ago\nZarauzko Santa Marina auzoan euriak ez du festa zapuztu, eta auzotarrek karpak eta bestelakoak jarri dituzte, ekitaldiak aurrera eraman ahal izateko. Jalgi dantza taldeak aterpean eskaini du emanaldia, eta Zarauzko Hitza wrote a new post, Maiatzaren 27an aurkeztuko dute Sirvent eta Eizagirreren aldeko lantaldea, on the site Urola Kostako Hitza 7 hours, 6 minutes ago\nBeste hainbat herritan bezala, Zarautzen Musika Plazan bildu dira dozenaka herritar, euskal presoen eskubideak aldarrikatzeko. Eguerdian elkartu dira kioskoan, eta eguneko planaren berri eman dute. Hasiera Getariako Hitza wrote a new post, Mundumob Getarian, iraunkortasunaren alde, on the site Urola Kostako Hitza 7 hours, 7 minutes ago


Ziztada - Diario de Noticias de Navarra\nana urkiza 10.02.2020 | 07:14\nziztada sentitu genuen askok. Batzuk tripetan, beste batzuk bihotzean. Eta, pentsatzen jarrita, ez genuen argumentu gehiegi ziztadaren nondik norakoak azaltzeko. Edo bai. Ainhoa Arteta sopranoak Hispanitatearen egunean, Espainiako tropen eta erregearen aurrean "La muerte no es el final" kantatu zuen.\nBere laugarren gizona militarra dela zioen batek. Arteak ez duela ideologiarik, besteak. Kultura Ministeritzatik edo goragotik (sabaira begiak iltzatuta azaltzen zuen hirugarrenak) deitzen badizute, bada, beharbada ez zarela hain aske. Eskaparate ezin hobea dela zioen laugarrenak datozen, gutxienez, bi urteotarako karteldegian egon ahal izateko. Musikaren interpretazio hutsa izan daitekeela iruzkintzen zuen arteak ez duela ideologiarik defendatzen zuenak. Diziplina artistiko baten taularatzea askatasun mailarik gorena bezala ulertu behar dugula. Horixe dela askatasun maila gorenaren ispilua. Baina artistak ere baduela non taularatu nahi duen eta non ez erabakitzeko ahalmena jarri genuen mahai gainean. Artista orok duela mugak berak nahi dituen lekuan jartzeko askatasuna. Eta, kasu honetan, sopranoak, egun horretan kantatzea erabaki zuela.\nEta ziztada sentitzen jarraitzen genuen. Zerbait galdu izan bagenu bezala zen. Helmugara heltzean, bidean zer egin duzun ez dakizula zaudela konturatzen zarenean bezala. Mahai inguruan batu ginenok ez genukeen egingo. Eta hortik etorri zitzaigun ondoko buruhaustea. Beharbada, ez gara beharko genukeen bezain irekiak. Beharko genukeen bezain artista. Ideologiari hertsiki lotuegi bizi gara. Ez dugu artea bere zentzurik zabalenean ulertzen. Askatasuna lerro finen artean baizik ez dugu ulertzen. Guretzat hartzen ditugun artistak ez dira gureak. Ez dira inorenak. Edo bai. Zer premia dugu gureak direla sentitzeko?\nKontua da, ziztadarekin bueltatu ginela etxera eta, biharamuneko egunkarietako goiburuek ez digutela ziztadaren efektua leundu: "La soprano vasca Ainhoa Artea actúa en el desfile de las Fuerzas Armadas", "La soprano española Ainhoa Arteta participa?".


BUZTIGINTZAREN HISTORIARI BURUZKO HAINBAT ZERTZELADA\nBlankak, zeregin didaktikoa betetze aldera, datu eta bitxikeria ugari eskaini dizkigu bere tailerrera egin diogun ikustaldian, eta orain zuei eskaini nahi dizkizuet nik.\nBuztinlarien tornuan egindako pieza bakoitza bakarra izaten da, parekorik gabea. Erromatarren piezek hiru sinadura eraman ohi zituzten: fabrika edo tailerraren jabearena, moldea egin zuenarena, eta pieza egin zuenarena. Horrek erakusten digu hiruren artean lankidetza estua zegoela, baina, gainera, bakoitzaren eremua oso garbi zehaztuta zegoela. Tamalez, gure buztinlari tradizionalek ez zioten ohitura horri eutsi; gaur egun, hala ere, pieza guztiek eraman behar dute sinadura bat.\nEuskal Herriko buztinlariek, aspaldian, zeramikazko piezak iragazgaizteko, buztinlari arabarrek La Horca izeneko meategitik (Bernedo, Araba) ateratzen zuten silizezko harea nahasten zuten berun eta eztainuarekin.\nHonako prozedura hau jarraitzen zuten: "padilla" izeneko labe txiki batean, Jaengo Linares meatzeetatik ekarritako beruna eta Ingalaterratik lingoteetan ekarritako eztainua berotzen zituzten. Padilla hori berotzean, beruna urtu egiten zen, eta eztainua gainean gelditzen zen, esne gain zuria bezala. Paleta baten laguntzaz, gan hori kendu egiten zen. Azkenean, hauts horixka bat lortzen zen, "calcine" deiturikoa, eta harearekin nahasten zuten. Ondoren, harrizko katilu batera bota, eta errotara eramaten zuten. Ondo ehotutakoan, ura botatzen zitzaion, eta orduan aplikatzen zitzaien piezei.\nBlankaren aburuz, arabiarrengandik jasoa da euskal zeramika herrikoiean erabiltzen zen esmalte zuriaren teknika. Izan ere, arabiarrak konturatu omen ziren silize eta berunaren nahasketari eztainu pixka bat erantsiz gero, esmalte zuri opaku distiratsua lortzen zela. Esmalte honek, apaingarriak egiteko oinarri bezala balio zuen. Koloreak, berriz, oxido metalikoez egiten ziren.\nInguruetako buztinlari guztiak Elosuko Fernández de Larrinoa sendiaren errotara joaten zen esmalteak ehotzera. Gaur egun, pantanoko uren azpian dago herria. Esan beharra dago errota horretan lan hori besterik ez zela egiten. Harri bereziak zeuzkaten, gogorrak, Frantziatik ekarriak -pentsatzekoa da La Ferteko silizezko harriak izango zirela-.\n1936-1939eko Gerra Zibileko blokeo ekonomikoaren eraginez, Ingalaterratik eztainurik ekartzeko aukerarik ez izatean, konponbide bat aurkitu zuten: piezen gainean "engobe" izeneko buztin zuri bat aplikatzea, Bilboko meatzeetatik ekarria. Kaolin zuriko zain bat zen, burdin mineralaren zainen aldamenean aurkitzen zutena. Pieza oraindik hezea zegoenean, buztin zuriaren geruza bat ematen zioten, eta lehortzen uzten zuten. Gero, beiratu egiten zen, eta egosi. Engobe honekin, ez zuten eztainuarekin bezainbesteko zuritasunik lortzen, pieza apur bat horiagoa gelditzen baitzen, baina erosleek harrera ona egin zioten.


31 koronabirus kasu berri EAEn. Eibarren hogeitabosgarren eguna da positibo berririk gabe - etakitto.eus\n31 koronabirus kasu berri EAEn. Eibarren hogeitabosgarren eguna da positibo berririk gabe\nETA KITTO 2020, Uzt 08\nGaur Osasun Sailak argitaratu duen txostenaren arabera, atzo PCR bidez atzemandako koronabirus kasuak 31 izan ziren EAEn. Lurraldeka, 8 Araban, 4 Bizkaian, eta 19 Gipuzkoan. Gipuzkoari dagokionez hauek dira positibo berrien datuak: 11 Ordizian, 2 Tolosan eta Itsasondon, eta kasu bat Zumarragan, Zegaman, Ibarran eta Andoainen.\nCOVID19-ak Eibarren izan duen eboluzioari begiratzen badiogu, 216 dira metatutako edo pilatutako positiboak, eta azken 25 egunetan ez da kasu berririk atzeman (azkena ekainaren 12koa da).\nAtzo 5.027 proba egin ziren guztira (4.533 PCR eta 494 test azkar), eta 2 hildako gehiago egon ziren atzoko egunean. Heriotzen datuak azken 60 egunetan PCR positiboa izan duten pertsonei dagozkie.\nOrdizian derrigorrezkoa izango da maskara erabiltzea edozein espazio publikotan\nOsasun Sailak maskara nahitaez erabili beharra ezarri du Ordizian. Horixe da Nekane Murga Osasun sailburuak sinatu eta gaur bertan indarrean sartuko den aginduak jasotzen dituen neurritako bat.\nMaskara Ordizian erabili beharko da edozein espazio publikotan, bai kanpoan, bai erabilera publikoko espazio itxietan ere.\nGainera, ostalaritzako establezimenduek ezingo dute edukieraren ehuneko berrogeita hamarra gainditu lokalaren barruan kontsumitzeko, ezin izango barran kontsumitu eta bezeroek eserita egon beharko dute. Terrazetan, pertsonen (etxebizitza berean bizi ez badira) eta mahaien arteko distantziak 1,5 metrokoa beharko du. Ostalaritza, jatetxeak, txokoak eta elkarte gastronomikoak 23,30ak baino lehen itxi beharko dute. Gainera, gazte-lonjetan eta antzeko ezaugarriak dituzten lokaletan jarduera debekatzen da.\nEra berean, edozein jai, festa edo bestelako herri ospakizun bertan behera uzten da.\nOsasun Sailak eta Osakidetzak, 1.732 PCR proba egin dituzte astelehenaz geroztik, bertan egiten ari diren zaintza-lanen barruan. Orain arte, proba haietako 1.692en emaitzak ezagutzen dira, 28 positibo detektatuz.\n« Naluak manifestazio zaratatsua deitu du gaur arratsalderako, atzoko eraso sexista salatzeko Jendetza bildu da atzoko eraso sexista salatzeko »


Jaietan udaltzainen zerbitzua gauetara luzatzea eskatu dute jeltzaleek - Oñati - Goiena.eus\nJaietan udaltzainen zerbitzua gauetara luzatzea eskatu dute jeltzaleek\nOihana Elortza 2017-09-21 12:46\nJaietan udaleko kale hezitzaileen zerbitzua indartzea ere eskatu dio EAJko udal taldeak Udal Gobernuari. Baita urtean zehar sentsibilizazioa lantzen jarraitzeko ere.\nEAJko udal taldeak bidalitako prentsa oharrak jasotzen duen moduan, herriko guraso talde bat harremanetan jarri da eurekin "jaietan gazte eta nerabeen alkohol eta beste sustantzien kontsumo ohituren inguruan euren kezka azaltzeko". Kezka hori aintzat hartuta, "alkohola eta beste sustantzien kontsumo eta salmentak ekiditeko adingabekoei zuzendutako prebentzio eta babes neurriak hartzeko" eskatu diote jeltzaleek Udal Gobernuari.\nHelburu horrekin festetan udaltzaingo zerbitzua gauetara zabaltzea proposatu du EAJk; baita, "beharrezkoa denean", zerbitzu horren osagarri gisa Ertzaintzaren laguntza eskatzea ere. "Herriko taberna eta auzo-festa batzuetako txosnetan adingabekoei alkohola saldu zaiela adierazi digute gurasoek, baita adingabekoak alkohola zerbitzatzen egon direla ere. Bi ekintza horiek legez kontrakoak badira ere, kezkagarriena da alkohol eta beste sustantzia batzuen kontsumoa gazte eta nerabeengan gero eta goiztiarragoa dela”, diote jeltzaleek. Ildo berean, "adingabekoei zuzendutako ekintzak alkohol kontsumoa edo salmenta arriskua ez dagoen lekuetan egitea" eskatu diete gurasoek.\nJeltzaleek udaltzaingo zerbitzua gauetara zabaltzearen eskaera "prebentzio, babes eta disuasio-neurri gisa" proposatu badute ere, "helburu du baita ere adingabekoei alkohola eta beste sustantzia batzuk saltzeko debekua bete araztea". “Gaur egun udalerri ugari dira horrelako ekintza eta neurriak hartzen dituztenak eta hori da, hain zuzen, udal gobernu taldeari eskatu dioguna: Oñatin ere aspalditik dagoen kale-hezitzaileen zerbitzua indartzea eta bide batez, bi zerbitzuak, udaltzaingoarena eta hezitzaileena, uztartzea”.\nEra berean, sentsibilizazio eta prebentzio arloari lotuta, "gurasoen kezka aintzat hartuta", adingabekoei zuzendutako informazio eta sentsibilizazio kanpainak proposatzen jarraituko dutela gehitu dute jeltzaleek prentsa oharrean. “Gazte eta nerabeekiko esku-hartzeak prebentzio-izaera eta asmo hezigarria izan behar du eta gaiari etengabeko jarraipena eman behar zaio. Gaur egun Gipuzkoako udalerri askok gauzatzen dituzte horrelako kanpainak eta herriko gurasoek gaiarekiko duten kezka dela eta, ezinbestekoa da Oñatin ere ohitura eta jokabide osasuntsu eta arduratsuak sustatzea, nerabe eta gazteek festaz eta aisiaz goza dezaten”.\nOñatiarrengandik jasotako kezka eta proposamenak gobernuari helarazi eta planteatzen jarraituko duela ere adierazi dute jeltzaleek, “zinegotzi gisa hartutako konpromisoa betetze aldera orain arte bezala jarraituko baitugu lanean”. Bukatzeko, EH Bilduren gobernuak gurasoek egindako eskaerak aintzat hartzea espero dutela adierazi dute.


Marketin Mugikorrerako Oporretarako Gida | Martech Zone\nBlack Friday ia iritsi da eta Kontsumitzaileen% 55ek erosketa aplikazio bat erabiltzen du telefonoan astero! Dagoeneko oporretako erosketei eta mugikorrei buruzko infografia batzuk partekatu ditugu Zergatik zure negozioak oporretarako mugikorretarako prest egon behar du Merkataritza mugikorraren gorakada eta merkaturatzaileentzako onura.\nInfografia hau Blue Chip Marketina mugikorreko erabiltzaileek zer nolako estrategiak bilatzen dituzten zehazten du. Zure erabiltzailearen kokapena, eguneko ordua eta demografia ulertzeak nahiko mugikorrak diren erosketak lagun ditzake. Erosketak gomendatzeko eta erosketa-zerrendak eraikitzeko bitartekoak eskaintzeak ere lagundu dezake!\nTags: aplikazioaren erabilerakupoi aplikazioakmobile appsmerkataritza mugikorramugikorreko kupoiakposizio mugikorraerosketa mugikorrakerosketa zerrendakSmartphonetablet


Hauteskundeak AEB 2012 | Jende ezagunaren bermea | Hauteskundeak AEB | EITB\nHauteskundeak eta famatuak: nor noren alde?\nAktoreak, zuzendariak, musikariak, idazleak, diseinatzaileak, aurkezleak... Asko dira hauteskunde-kanpainan aktiboki parte hartu eta hautagaiak publikoki bermatzen dituzten famatuak.\nScarlett Johansson aktoreak Barack Obama babestu du. Argazkia: EFE\nClint Eastwoodek protagonismoa kendu dio Romneyri\nHauteskunde-kanpainan, hautagaien kanpainarako dirua biltzeari begira, famatuak pieza garrantzitsuak dira. Hollywoodeko sektore garrantzitsu bat Barack Obama demokrataren alde dago; Mitt Romneyren kanpainak, aldiz, AEBetako fortuna handietan ditu aliatu nagusiak.\nFamatuen presentzia ez da diru-bilketara mugatzen; izan ere, estatubatuarren boto-asmoan eragina izan dezake. Hauteskunde-kanpainan parte hartzen duten famatu askok influentzia nabaria dute hiritarrengan. Adibidez, Clint Eastwood aktore eta zuzendariak errepublikanoen batzarrean egin duen agerraldiarekin protagonismo guztia kendu dio Romneyri berari.\nDiru-emateak mugatuta daude. Hori dela eta, famatuek bi aukera dituzte: gehienez ere eman dezaketen dirua (40.000 dolar inguru) eman; edo Super-Pac plataformen bitartez diru-kopuru handiagoa eman.\nObamaren aldeko famatuak\nHollywooden, gehiengoa hautagai demokrataren aldekoa da.\nAdibidez, Alec Baldwin aktoreak edota Judd Apatow zuzendari eta ekoizleak Twitter erabiltzen dute demokrataren alde egiteko. Sare sozialean iritziak, kritikak eta ideiak erabiltzaileekin partekatzen dituzte hauek. Baldwinek Romney "txotxongilo korporatibo" gisa definitu du, eta Obamaren lehiakideari botoa ematea "Etxe Zurian euren lagunek dirua irabaz dezaten gerrara joateko arrazoi faltsuak erabiltzen dituzten lapur gezurtiak" berriro indarrean egotea ekarriko lukeela adierazi du.\nFamatuek hautagai baten aldeko babesa erakusteko, dirua biltzeko ekitaldi edota afariak maiz antolatzen dituzte. Horietan, gonbidatuek afariaren truke 10.000 eta 40.000 dolar inguru ordaintzen dituzte. Sarah Jessica Parker, Michael Jordan eta George Clooney, adibidez, izan dira horrelakoak antolatu dituzten famatuak. Clooneyk antolatutako azken afarian, Obamaren kanpainarako 15 milioi dolar bildu zituzten.\nBadira beste bide batzuk aukeratzen dituzten ospetsuak, adibidez, Morgan Freemanek aukeratutakoa. Aktoreak milioi bat dolarreko diru-ematea egin du Priorities USA Action plataformaren bitartez. "Presidenteak Irakeko gerrarekin amaitu du, Wall Streeten erreformak egin ditu, auto-industria salbatu du eta estatubatuarren osasunaz kezkatu da", adierazi du Freemanek.\nObamaren aldeko beste famatu batzuk: Robert De Niro, Robert Downey Jr., LeBron James, Carmelo Anthony, Antonio Banderas, Salma Hayek, Marc Anthony, Lady Gaga, Oprah Winfrey, Jimmy Fallon, Tom Hanks...\nMitt Romneyren alde dauden famatuak\nHollywooden, gutxiengo batek erakusten du Mitt Romneyren aldeko babesa, baina horrek ez du esan nahi gutxiengo horren influentzia hutsala izatea; izan ere, Romneyk AEBetako fortuna handien artean zale garrantzitsuak ditu.\nClint Eastwoodek Romneyren alde egingo zuela adierazi zuen Errepublikanoen Batzarrean parte hartu aurretik kanpaina errepublikanoaren alde dirua biltzeko ekitaldi batean. Eastwoodek herrialdeak "bultzada bat" behar duela adierazi du, eta Romneyri "beharrezkoa dugun sistema larderiatsua" berritzeko eskatu dio.\nChuck Norris aktoreak Romneyk Obama garaitzeko behar diren "antolaketa eta abilidadeak" dituela esan du, eta Obama herrialdean egiten ari den eraldaketa geldiarazi behar dela gaineratu du. "Guztiok dakigu erabaki sozialistak lau urte gehiago jasateak zenbaterainoko eragina izango lukeen herrialdean", adierazi du Norrisek.\nRobert Duvall aktoreak irailean dirua biltzeko ekitaldi bat antolatu du. Ekitaldiaren sarreraren prezioa 2.500 dolarrekoa da, VIP sarrera 10.000 dolarrekoa, eta bertan afaldu nahi duten gonbidatuek 25.000 dolar ordaindu beharko dituzte.\nRomneyren alde dauden beste famatu batzuk: Cindy Crawdford, Jon Voight, Jerry Bruckheimer, Kid Rock, Gene Simmons, Donald Trump, Juliette Lewis, Kelly Clarkson…


Hezkuntza Sailaren langileekiko errespetu falta nabarian geratu da berriro ere — ELA Sindikatua\nHezkuntza Sailaren langileekiko errespetu falta nabarian geratu da berriro ere\nHezkuntza Sailaren langileekiko errespetu falta nabarian geratu da berriro ere Cristina Uriarte Sailburuak 2019-20 ikasturtearen amaierako hezkuntza plana aurkeztu du arratsalde honetan prentsaurrean. Berriz ere Jaurlaritzaren gardentasun falta eta sindikatu zein langileekiko errespetu falta salatzea dagokigu, izan ere, dagoeneko ohitura bilakatu bezala, berriz ere prentsaren bitartez jakin dute langileen ordezkariek Jaurlaritzaren asmoen berri. Apirilak 29rako sindikatuok bilera batera deitu eta aste bete lehenago prentsaurreko bidez publiko egin ditu bilera horretan azaltzekoak lirateken hainbat neurri. Are gehiago, ELAri iraingarria iruditzen zaio neurri horiek Itunpeko hezkuntzako patronalekin partekatu izana, eta gurasoen elkarte zein sindikatuekin inolako hartu-emanik ez izatea. https://www.ela.eus/eu/gizalan/albisteak/hezkuntza-sailaren-langileekiko-errespetu-falta-nabarian-geratu-da-berriro-ere https://www.ela.eus/eu/gizalan/albisteak/hezkuntza-sailaren-langileekiko-errespetu-falta-nabarian-geratu-da-berriro-ere/@@download/image/gelak.jpeg\nCristina Uriarte Sailburuak 2019-20 ikasturtearen amaierako hezkuntza plana aurkeztu du arratsalde honetan prentsaurrean. Berriz ere Jaurlaritzaren gardentasun falta eta sindikatu zein langileekiko errespetu falta salatzea dagokigu, izan ere, dagoeneko ohitura bilakatu bezala, berriz ere prentsaren bitartez jakin dute langileen ordezkariek Jaurlaritzaren asmoen berri. Apirilak 29rako sindikatuok bilera batera deitu eta aste bete lehenago prentsaurreko bidez publiko egin ditu bilera horretan azaltzekoak lirateken hainbat neurri. Are gehiago, ELAri iraingarria iruditzen zaio neurri horiek Itunpeko hezkuntzako patronalekin partekatu izana, eta gurasoen elkarte zein sindikatuekin inolako hartu-emanik ez izatea.\nGainera, gaurkoan ebaluazio irizpide eta zenbait jarraibide eta metodologiaren inguruko zenbait gauza argitu badira ere, aurkeztutako planaren barruan klase presentzialen itzuleraren inguruko erabaki irmorik ez da jakinarazi. Beraz, beste behin ere, ziurgabetasunean uzten ditu milaka hezkuntza langile eta familia. Nahiko argi geratu da dena den, Jaurlaritzaren asmoa ikasturtea amaitu aurretik zenbait ikasle klase presentzialetara bueltatzea dela.\nZentzu honetan, ikusi beharko da azkenean zein den hartzen den erabakia baina ELAk gogor ekingo dio hezkuntza komunitate osoaren osasun eta segurtasuna eta beraz, baita gizarte osoarena ere arriskuan jar dezaketen planteamenduen aurka.\nELA-ren ustetan, konfinamendu osoa ezartzea birusaren propagazio edo zabaltzea frenatzeko ezinbesteko neurria izan da eta beste erabaki bat hartu aurretik hezkuntzako langile zein ikasleen osasuna bermatzeko neurriak argi izan behar dira. Alemanian unibertsitaterako hautaproba egiteko hartutako prebentzio neurriak ikustea besterik ez dago honen zailtasuna ikusteko. Osasuna bermatzeko neurriak eztabaidatu gabe ikasturtea martxan jarriko dela jakitea fribolitate hutsa da.\nHorregatik, Jaurlaritzari galdegiten dio, egoerari normaltasun itxura emateko ahalegina baztertu eta hartzen diren neurriak beharrezko arduraz har ditzala.\nELAren iritziz, datorren ikasturtera begira ezohikoa izango den ikasturte horri begira, are eta indar gehiagorekin aldarrikatu behar ditugu besteak beste hezkuntza inbertsioa gehitzea, plantilak indartu, ratioak jaitsi, eta behin behinkoen egonkortasun erreala ekarriko duen kontsolidazioa... Eta noski, guzti hau, estatuko ezarpenetatik aldendu eta bertako beharrei erantzunaz eraikitako sistema propioarekin.\nAzkenik, ELAk Eusko Jaurlaritzaren autoritarismoa eta harrokeria salatzen ditu. Aste honetan Elkarrizketa Sozialaren mahaia deitu duten berdinek, sindikatuak erabat baztertzen dituzte. Hau da Eusko Jaurlaritzaren benetako elkarrizketarako asmoa, komunikabideei begira astelehenetan argazkia, eta erabakiak hartu behar direnean aldebakartasuna.


Joe Bidenek 17 dekretu sinatu ditu AEBko presidente gisa egin duen lehen egunean\nAEBko presidente berriak 17 dekretu sinatu ditu lehen egunean. Donald Trumpek hartutako zenbait erabaki atzera bota ditu.\nBidenek presidenteak lehen dekretuak sinatu ditu\nEtxe Zurira iritsi eta lehen egunean, Joe Biden AEBko presidente berriak 17 dekretu sinatu ditu, Donald Trump aurreko presidenteak hartutako zenbait erabaki bertan behera uzteko. Esaterako, Ameriketako Estatu Batuak (AEB) Klima Aldaketari buruzko Parisko Akordiora eta Munduko Osasun Erakundera (MOE) itzuliko dira eta gehiengo musulmana duten herrialdeetako biztanleei AEBra bidaiatzeko debekua altxatu die.\nHauek dira 17 neurriak:\n1. Mexikorekiko mugan harresia eraikitzeko lanak eten ditu. Presidenteak bertan behera utzi du Trumpek funtsak desbideratzeko eta harresia eraikitzeko lanak finantzatzeko ezarri zuen larrialdi nazionala.\n2. Musukoaren erabilera, 100 egunez. Bidenek agindu bat sinatu du estatubatuarrei musukoa erabiltzeko eskatuz bere agintaldiaren lehen 100 egunetan; gaur-gaurkoz estatu batzuetan bakarrik da derrigorrezkoa. Instalazio federaletan derrigorrezkoa izango da.\n3. Klima Aldaketari buruzko Parisko Akordiora itzulera. Ameriketako Estatu Batuak Parisko Akordiora itzultzea onartu du. 30 egun beharko dira prozesua gauzatzeko. Donald Trumpek 2017an onartu zuen bertatik irtetea.\n4. Munduko Osasun Erakundera itzulera. Aurreko neurriaren ildo berean, presidenteak bertan behera utzi du Ameriketako Estatu Batuak Munduko Osasun Erakundetik (MOE) irteteko Donald Trumpek hartutako erabakia.\n5. Alokairuen eta hipoteken luzapena. Bidenek martxoaren 31ra arte atzeratu ditu alokairua ordaindu ezin dutenen etxegabetzeak eta hipoteken gauzatzeak.\n6. Ikasleen zorrak ordaintzeko etena luzatzea. Krisi ekonomikoa tarteko, presidenteak irailaren 30era arte luzatu du gobernu federalen esku dagoen ikasleen zorra ordaintzeko etenaldia.\n7. Musulmanei ezarritako betoa altxatu du. Gehiengo musulmana duten herrialdetako biztanleei AEBra bidaiatzeko debekua altxatu die Bidenek. Hauek dira orain arte zerrenda horretan zeuden herrialdeak: Eritrea, Iran, Kirgizistan, Libia, Myanmar, Nigeria, Somalia, Sudan, Siria, Tanzania eta Yemen.\n8. Keystone XL oliobidea bertan behera uztea. Presidenteak bertan behera utzi du Keystone XL oliobidearen proiektua, krisi klimatikoaren aurkako borrokaren ikur bihurtu dena, eta Trumpek ingurumenari buruz hartutako ehun erabaki baino gehiago berrikustea agindu du.\n9. Bultzada ameslariei. Bidenek sinatutako beste agindu batek DACA programa babesten du, umetan AEBra iritsi ziren 650.000 pertsona inguru, "Dreamers" edo "ameslariak" bezala ezagutzen direnak, deportaziotik babesten dituena.\n10. Liberiarren deportazioak, bertan behera. Bidenek 2022ko ekainaren 30era arte luzatu ditu liberiarren deportazioak eta lan-baimenak. Liberiako errefuxiatuentzako programa berezi horrek 4.000 liberiar inguru babestuko ditu.\n11. Paperik gabekoen atxiloketak. Paperik gabeko migratzaileak atxilotzeko orduan AEBko Immigrazioa eta Aduanak Kontrolatzeko Zerbitzuak dituen irizpideak berrikusteko agindu du Bidenek.\n12. Paperik gabekoak erroldan sartzea. Gainera, paperik gabeko migratzaileak erroldan sartzeko agindu du.\n13. Covid-19aren aurkako koordinatzailea. Presidenteak covid-19aren aurkako koordinatzailearen figura sortu du, txertoen hornikuntza, banaketa eta administrazioa gainbegiratzeko. Jeff Zients izango da koordinatzailea.\n14. 1776 batzordearen amaiera. Trumpek sortu zuen 1776 batzordeari amaiera eman dio Bidenek. Historialariek argitaratutako txosten baten arabera, batzorde horrek AEBko esklabotzaren historia desitxuratzen zuen.\n15. LGTBQ komunitatea babestea. Gobernu federalean sexu orientazioagatik edo genero identitateagatik lanpostuan gertatzen den diskriminazioaren aurka egin du.\n16. Konpromiso etikoa. Presidenteak agindu bat onartu du, gobernu federaleko konfiantzazko kargudunak konpromiso etiko bat sinatzera behartzeko.\n17. Trumpen azken orduko neurriak izoztea. Trumpek azken orduetan onartutako neurri arautzaileak bertan behera utzi ditu.


Tolosan erosketak egitea dendaz denda ibiltzea baino gehiago da | Tolosa Turismoa\nTolosan erosketak egitea dendaz denda ibiltzea baino gehiago da\nTolosa aire zabaleko merkataritza-gune bat dela esan ohi da, eta hein handi batean, tokiko merkataritza-sare zabalaren ondorioa da hori, baina beste asko dago.\nEuropako tasa mila biztanleko 8 saltokirena da, eta Tolosak ia hirukoiztu egiten du tasa hori. Izan ere, Tolosan, 1000 biztanleko 21 saltoki daude.\nMetro gutxira mota guztietako produktuak, artikuluak edo zerbitzuak topa ditzakegu: elikadura- edo moda-dendetatik hasita jostailu-, kosmetika-, altzari- edo argazki-dendetaraino. Ostalaritzako aukera zabala ahaztu gabe.\nMerkatarien lan handiari, sormenari eta ahaleginari esker,Tolosa bere egunerokoan herri bizia da, eta haren unerik gorena larunbat goizetan izaten da, bertako ekoizleen merkatua egiten denean. Askotan, gainera, musika, dantza eta ekitaldi desberdinek giroa alaitzen dute, eta, nola ez, baita erraldoi eta buruhandiek ere.\nBeraz, Tolosara etortzeko asmoa baduzu, aholku bat eman nahi dizugu: denbora hartu. Tolosara etortzea kalez kale ibiltzea delako. Dozenaka erakusleiho original ikusi, ehun urtetik gorako establezimenduak bisitatu eta haien historiak ezagutu; taberna eta jatetxeetan bertakoaren zaporeaz gozatu; betiko gozokiekin kafe bat hartu edo kultur giroan murgildu. Tolosarren bat ezagutzen baduzu, ziurrenik entzuna izango duzu honakoa: “Herri honetan beti bada zerbait!”\nTolosako dendetan erosteak balio erantsia du gainera, hurbileko tratua emango dizutelako. Eta, horrez gain, onena ekartzen dute beti, gustu guztietarako aukera zabalarekin, eta laguntzeaz gainera aholkuak emango dizkizute. Horixe da haien nortasun-seinalea.\nBraderie, Tolosan erosketak egiteko egun perfektua\nZenbait egunetan erosketak maximizatu egiten dira, horren adibidea da martxoko azken larunbatean egiten den Braderie eguna.\nUrtero, Tolosa&Co Tolosako Merkatarien Elkarteak merkatari txikien festa antolatzen du. Egun horretan, Tolosa merkataritzaren hiriburua bihurtzen da. Saltokiek beren produktuak kalera ateratzen dituzte, egun osoan zehar, goizez eta arratsaldez.\nStock azoka bat da, eta giro bikaina izateaz gainera, eskaintza paregabeak topa daitezke bertan. Beraz,Tolosa bisitatzeko egun aproposa da.\nErosketak, Tolosa, Braderie


Urrezko intsigniak Kepa Azkue eta Erik Gartzia jokalariendako - Aretxabaleta - Goiena.eus\nUrrezko intsigniak Kepa Azkue eta Erik Gartzia jokalariendako\nMirari Altube 2005-04-08 12:34\nUrrezko intsignia jasoko dute apirilaren 10ean, domeka, UDA taldeko Kepa Azkue eta Erik Gartzia futbol jokalariek. Arrazoia da 10 urte egin dituztela preferente mailako taldearekin. Intsignia jarri ostean, derbia egongo da, 16:30ean, Ibarra futbol zelaian: Mondra izango dute aurrez aurre aretxabaletarrek.\nHamar urte egin dituzte preferenteko taldean Kepa Azkue eta Erik Gartzia jokalariek. Hori eskertzeko eta oroigarri gisa urrezko intsigniak jarriko dizkie Aretxabaleta Kirol Elkarteko zuzendaritza batzordeak. UDAk eta Mondrak jokatuko duten derbia baino lehen izango da ekitaldia.\nKepa Azkue Antiguoko taldean hasi zen jokatzen 1984an. Handik Realera pasatu zuten, eta gero beste horrenbeste taldetan jokatu zuen: Mutriku, Alaves (90etik 92ra bitartean profesional mailan), Mondra eta azkenik UDA. Erik Gartzia, ostera, 89an hasi zen Almeneko kadeteen mailan, eta gainerako urteak UDAn egin ditu.\nUDAko zuzendaritza batzordearen esanetan, sari horrek ez du esan gura erretiratu egingo direnik, norberaren erabakia izango da hori.\nAurten arte 10 urte egiten zituenak preferenteko taldearekin zilarrezko intsignia jasotzen zuen. UDAk egindako azken batzarrean, baina, aldatu egin zuten erabakia. Zilarrezkoa 7 urte egiten dituenari emango diote, eta urrezkoa 10 egiten dituenari.\nUDAren historian hainbat futbol jokalarik jaso dituzte intsigniak:\nJabier Igartua (12 urte)\nIsidro Calvo (12 urte)\nRoberto Etxeandia (12 urte)\nJesus Mari Antxia (11 urte)\nCesar Fernandez de la Heras (11 urte)\nEugenio Arriola (10 urte)\nJoseba Arana (10 urte)\nJon Ander Larrinaga (10 urte)\nJon Arriola (10 urte)


Beste – 2 orrialdea – Musika bulegoa\n‘Kulturako profesionalei laguntzeko programa’, balorazioa\nEAB, ESKENA, ADDE, ARTEKALEko konpainien eta banatzaileen, MUSIKA BULEGOA eta EZE elkarteen komunikatua Kultur sektoreetako langileei laguntzeko Lanbidek eta Kultura eta Hizkuntza Politika Sailak abian jarri duten ‘Kultura Profesionalei laguntzeko programa’-ri buruz. Hemen irakurri dezakezu komunikatu osoa. Medioetan: Berria Deia BIFM\nAlerta egoeraren bigarren egunean zuzeneko arteak ordezkatzen ditugun elkarteak bideokonferentziaz elkartu gara, hain zuzen ere, EAB, Eskena, ADDE, Artekale, Besteok eta Musika Bulegoa (antzinatasunaren araberako ordena). Herritar modura bat egiten dugu Covid-19 birusaren ustekabeko pandemiari aurre egiteko ahalegin komunarekin, eta esker ona adierazteko mezu berezia igorri nahi diegu gaixotasunari aurre egiteko borrokaren lehen lerroan dauden … Seguir leyendo\nMusikenek eta Musika Bulegoak lankidetza-hitzarmena sinatu dute\nMiren Iñargak, Musikene Euskal Herriko Goi Mailako Musika Ikastegiaren zuzendaria, eta Aitor Bengoetxeak, Euskal Herriko Musika Bulegoaren presidentea, bi erakundeen arteko lankidetza hitzarmen iraunkorra gauzatu zuten joan den ostegunean. Hitzarmen berriak bi erakundeen arteko elkarlana sustatu eta indartuko du, helburu partekatuen bila, hala nola musikari gazteen prestakuntza, publiko berrien sorkuntza eta sentsibilizazioa, eta Euskal … Seguir leyendo\nMIN sarietarako bozkatzeko epea zabalik Joan de astelehenetik, otsailaren 11tik, aukera duzu Musika Independentearen Sarien XI. edizioan zure artista eta talde gogokoenen aldeko bozka emateko. Gehiago irakurri Mercat de Vic ekitaldiak proposamenak aurkezteko epea zabaldu du Irailaren 18tik 21era egingo da XXXI. edizioa, eta martxoaren 29an bukatuko da proposamenak aurkezteko epea. Gehiago irakurri Nafarroako zuzeneko … Seguir leyendo\nMusika Bulegoa Sariak: proposamenen aurkezpen epea, solilik bazkideentzat, irekita\nProposamenak aurkezteko epea IRAILAREN 10era arte egongo da irekita. Iaz bezala, Musika Bulegoko bazkideek bakarrik (zuzenak eta zeharkakoak) aurkeztu ahal izango dituzte hautagaiak. Hemen dituzue sariketaren oinarriak eta proposamenak egiteko fitxa\nEuskal musikari buruzko proiektuak aurkezteko epea zabalik\nMusika Bulegoak, martxoaren 3an ireki du Jarduera Poltsaren barruko proiektuak aurkezteko epea. Euskal musikaren inguruko prestakuntza, sentsibilizazioa eta hedapena sustatzen dituzten eragile guztien ekimenak bultzatzea da ekimenaren helburua. Elkarteak, enpresak eta langile autonomoak aurkez daitezke ekimen horretara, Musika Bulegoko bazkide izan edo ez. Hautatzen diren jarduerek MBren laguntza ekonomiko osoa edo partziala izango dute, eta … Seguir leyendo\nEuskal Herriko Musika Bulegoak lehen urtekaria aurkeztuko du datorren igandean, abenduaren 4an, Durangoko Azokan. Argitalpena euskal musika-jardueraren isla izateko asmoarekin sortu dute. Aurkezpena 15:30ean egingo dute Myriam Miranda Musika Bulegoko eledunak eta Jabiertxo Andiarena elkarteko idazkaritza teknikoko arduradunak. Euskal Herriko Musika Bulegoa 2014ko azaroan sortu zen. 2015ean elkartearen egitura eta funtzionamendua finkatu zituzten, eta 2016an … Seguir leyendo\nMUSIKA BULEGOA SARIAK 2016: Euskal Herriko musikaren festa\nAstebet igaro da 2016ko Musika Bulegoaren Sarien banaketa-ekitalditik; astebete izan dugu ostegun gauean Bilboko Kafe Antzokian bizi izan genuena barneratu eta egun horretan ondoan izan genituen lagunen iritziak jasotzeko. Estreinakoz, eta Euskal Herriko Musika Bulegoa -EHMBE elkartearen eskutik, musikaren sektoreak berak antolatu ditu sektorearentzako sariak, batez ere gure musika nabarmentzeko eta kalitatea berresteko helburuekin. Hasieratik argi izan … Seguir leyendo\nDuela zenbait urtetatik, euskal musika-agertokiko hainbat agentek musika-sektorearen lana aitortzearen aukeraren, egokitasunaren eta gaitasunaren inguruan eztabaidatu dute foro sektorial askotan. Musika Bulegoak agente hauen arteko eztabaida eta analisia eragin du sariketa bat sortzearen bideragarritasuna aztertzeko. 2016. urte hasieran, MUSIKA BULEGOA SARIAK antolatzea erabaki zen, lehen aldiz. Hala, hura Bulegoaren proiektu nagusia bihurtu da aurten. Sariketa zeharkako proiektu … Seguir leyendo\n“Basque Music” osatzen duten erakundeen (Euskal Herriko Musika Bulegoa, Etxepare Institutua eta Euskadiko Soinuak – Eusko Jaurlaritza) eta Monkey Week jaialdiaren arteko hitzarmenari esker, jaialdiaren aurtengo edizioan −Sevillan egingo da, lehen aldiz− beste hiru euskal taldek hainbat agerlekutan jarduteko aukera izango dute, urriaren 14an eta 15ean. “Basque Music” izendapenaren babespean parte hartuko duten hiru taldeak … Seguir leyendo


berriak - ALKARTASUNA BETI ZABALIK\nirakurri gehiago “Caritas Bizkaiaren Zerbitzu Juridikoa”\nHezkuntza arloko desberdintasunak krisi sasoian\nArgitalpenaren data 15 maiatza, 2020\nBabesgabetasun egoeran dauden haur eta nerabeen desberdintasun egoerak agerikoagoak dira orain.\n2020ko martxoaren 12a, osteguna. Bizkaiko Hezkuntza Delegaritzak ikastetxe guztien behin-behineko itxiera dekretatu zuen. Haurrak etxera itzuli ziren ondo jakin gabe noiz bueltatuko ziren eta zer gertatuko zen bitarte horretan. Laster konturatuko ziren egoera luzerako zela, ez zirela opor txiki batzuk, hasieran uste bezala.\nCaritas Bizkaiaren haurtzaro proiektuen bidez lanean hasi ginen gure jarduera egokitu eta familiekin harremanetan jarraitu ahal izateko. Bagenekien krisi honek eragin handia izango zuela babesgabetasun egoeran dauden haur eta nerabeengan.\nIrakurri gehiago “Hezkuntza arloko desberdintasunak krisi sasoian”\nEtiketak Caritas Bizkaia, Haurtzaroa\nBerrikuntza elkartasunaren mesedetan\nArgitalpenaren data 13 maiatza, 2020\nHonezkero denok dakigu gauzak ez dira lehen bezalakoak izango. Baina… nork esaten du okerrago izango direnik? Esaera ezagun baten arabera, helmuga orok bide berri baten hasiera dakar (Every finish line is the beggining of a new race) eta Kooperan uste dugu horixe izan behar dela gure jarrera une honetan.\nBerrikuntza berezkoa dugu, eta, horrela izanik, une bakoitzean daukagun egoerara eta erronkara egokitzen gara. Hauxe da, dudarik gabe, ahalegin pertsonal eta profesional handiena eskatu diguna, guk dakigula.\nCOVID-19ak sortutako egoeraren aurrean, Kooperak egokitzapen lana egin behar izan du bere egiteko soziala eta ingurumen arlokoa garatzen jarraitzeko. Aldaketak, irizpide berriak eta metodologia berriak ezarri ditu, betiere, gure egitekoa zein den oso argi edukita, eta guztiaren gainetik, pertsonei garrantzia emanez, batez ere, pertsona babesgabeenei. Pertsona horiek dira denon elkartasuna behar dutenak, orain inoiz baino gehiago.\nGure jardueretako batzuetan, hala nola pertsonen zainketa eta etxeko lanak, gure kideak dena ematen ari dira, eta eguneroko lanean jarraitzen dute. Horretarako, errutinak eta prozedurak aldatu ditugu, eta lana nekezagoa da, baina pozik gaude etxean dauden pertsona horien ondoan jarraitu ahal dugulako, eguneroko erritmoari eusteko beharrezkoa baitute laguntza bat.\nIrakurri gehiago “Berrikuntza elkartasunaren mesedetan”\nEtiketak Caritas Bizkaia, Ekonomia Solidarioa, Koopera\nirakurri gehiago “Pandemia globala, elkartasun globala”\nBizimodu jasangarria izateko bidezko merkataritza\nArgitalpenaren data 9 maiatza, 2020\nCOVID19aren krisiak airean dauka mundu osoa, salbuespenik gabe. Gure sistema sozial, osasun sistema eta sistema ekonomikoei proba zail bat jarri die, eta datuak baino askoz gehiago utzi dizkigu. Gaixotasuna sufritzen ari diren familiak, senideei agur esan gabe hil diren pertsonak, lanean etengabe aritu behar izan duten profesionalak, egunez egun gaixotasunaren mehatxupean… baina benetan garrantzitsua dena ere agerian utzi du: pertsonak. Izan ere, orokorrean, etekin ekonomiko hutsari lehentasuna emateko joera hartu izan dugu, eta, gainera, esplotazioa, diskriminazioa, botere-abusua, kutsadura eta abar erabili dira helburu horretarako.\nEkonomia Sozial eta Solidarioak (ESS) eta, ondorioz, Bidezko Merkataritzaren Mugimenduak hamarkadak daramatza praktika horiek salatzen, eta, orain, inoiz baino gehiago, salaketa hori kapitalismoaren ordezko aukera bezala planteatu nahi dugu. Osasun krisi honek agerian utzi du zer den benetan funtsezkoa. Duela hiru hilabete nekazariak ikusi genituen kalera irteten bidezko prezioak, gertuko kontsumoa eta sektorearen garrantziaren aitorpena eskatuz; izan ere, gizartea elikagaiz hornitzen dutenak dira. Orain, krisiak erakutsi digu ezin dugula nekazaritza-sektorerik gabe bizi, horregatik, funtsezkoa da ekoizle txikiei babesa ematea, iraunkorrak izaten eta mundua elikatzen jarraitu ahal izateko. Horretarako, plan integral bat garatu behar da: kontuan hartu behar dira hornidura kateak, ekoizpen-kateen etekinen banaketa bidezkoagoa, multinazionalentzako betebeharrak eta kontsumitzaileen kontsumo arduratsuaren inguruko kontzientziazioa. Horretarako, gure kontsumo mailak egokitu behar dira benetako beharrizanetara, gure auzo eta herrien oinarria den gertutasun kontsumoaren aldeko apustua eginez.\nirakurri gehiago “Bizimodu jasangarria izateko bidezko merkataritza”\nEtiketak Bidezko merkataritza, Caritas Bizkaia, Kidenda\nirakurri gehiago “Etxepel, alkartasunak parez pare zabaldu ditu ateak”\nIRAKURRI gehiago “Arrisku eta kalteak murriztea”\nirakurri gehiago ““Krisia gainditzen duenak, bere burua gainditzen du””\nirakurri gehiago “Etxetik… lan duinaren alde”\nArgitalpenaren data 30 apirila, 2020\nOsasun-alarmak eragindako konfinamendu-egoerak gure herri eta hirietako kaleak hustu ditu, eta etxetik ezinbestekoa baino gehiago ez ateratzeko dinamika batean sartu gaitu bete-betean. Ez da erraza izaten ari, eta gure etxean gaude, gure aterpean, gure gauzekin, atseden hartzen dugun lekuan… “Ohiturak eta errutinak dituzten izaki sozialak gara, mugitzeko askatasuna dutenak eta konfinamenduak horietako asko hautsi dizkigu”. Etxerik gabeko pertsonek gutxi dute, ez dute etxerik eta geratzen zaien apurra espazio publikoan mugitzeko askatasuna da, azalpenik eman behar izan gabe, nahi dutenarekin eta nahi duten tokian egoteko. Kontuan izan behar dugu etxerik gabeko pertsonak ez dutela bizitoki egonkorrik, ezta bizitzeko etxebizitzarik ere. Baliabide ekonomikorik ez duten edo baliabide horiek behar bezala kudeatzeko zailtasunak dituzten pertsonak dira; gizartean eta familian erabateko deserrotze-egoerak bizi dituzte, familia-, gizarte- eta afektibitate-loturarik gabe, laguntza pertsonal eta sozialik gabe, gizartearen dinamikekiko ahulagoak direnak.\nIRAKURRI GEHIAGO “Geratu… non?”\nEtiketak Caritas Bizkaia, Etxerik gabeko pertsonak\nEtxean bihotza zabaltzen\nArgitalpenaren data 28 apirila, 2020\nBihotza handi, indartsu eta eskuzabal mantentzeko errutinak.\nKonfinamendua hasi aurreko egunean, senide batzuk amaren urtebetetzea ospatzeko elkartu ginen. Ez genion elkarri musurik eman, baina mahai baten bueltan eserita egon ginen denok.\nOrdutik dena aldatu da: bakoitza bere etxera sartu ginen, eta, nire kasuan, egun gutxi batzuetan bakarrik geratu nintzen. Bakardadea arintzeko modu batzuk aurkitu ditut etxean: bideo-konferentziak, deiak, Whatsapp mezuak… jendearekin harremana mantentzen jarraitzeko moduak.\nirakurri gehiago “Etxean bihotza zabaltzen”\nEtiketak Boluntariotza, Caritas Bizkaia, Guztion artean\nirakurri gehiago “Zainketa espiritualerako denbora”\nAmilotxak, haurtzaro programa abian\nArgitalpenaren data 24 apirila, 2020\nBadakigu haurtzaro arloko arrakastaren oinarria aurrez aurreko taldeen jarduera dela. Hala ere, gure erantzuna egungo konfinamendu egoerara egokitu behar izan dugu. Teknologia digitalari esker, proiektuan parte hartzen duten familiekin harremanetan jarrai dezakegu.\nAmilotxak du izena Caritas Bizkaiak Gernikan daukan haurtzaro proiektuak.7 eta 10 urte bitarteko 10 haurrek parte hartzen dute. Ostegun arratsaldero elkartzen gara, garapen pertsonal orekatua lortzeko balio eta jarrerak lantzeko asmoz.\nirakurri gehiago “Amilotxak, haurtzaro programa abian”\nArgitalpenaren data 23 apirila, 2020\nUne honetan horiek dira gure eguneroko bizimoduan entzuten diren hitzak. Koronabirusak mundua geldiarazi du eta etxean geratu behar dugu. Familian, العائلة, partekatzeko momentuak. Aspaldian ez genuen horrelakorik egiten, eguneroko errutina zoroetan harrapatuta. Orain 24 ordukoa da elkarbizitza, emozioak, sentimenduak eta bizitza partekatzeko unea.\nGandarias Etxean ere hala da. Bi urte daramatzagu familia eratzen, baina orain inoiz baino gehiago. Gure gorabeherekin, noski, baina egunez egun birus hau gainditzeko borrokan ari gara.\nEz da erraza izan errutinak markatzea, baina, azkenean, 18 eta 25 urte bitarteko gazte hauek ulertu dute zein garrantzitsua den etxean ere prozesu pertsonalak garatzen jarraitzea.\nIRAKURRI GEHIAGO “Gandarias; Etxea, المنزل, Casa”\nEtiketak Caritas Bizkaia, Gandarias, Gazteak\nirakurri gehiago “Enplegurako Prestakuntza”\nirakurri gehiago ““Beti zurekin””\nIrakurri gehiago “EGUNON ETXEA BERRASMATU EGIN DA”\nirakurri gehiago “Elkartasunak ateak ireki ditu Begoñetxen”\nGorlizko Harrera Etxeko leihotik\nArgitalpenaren data 15 apirila, 2020\nAlarma egoerak bizitza aldatu digu\nEz gara etxetik irteten; ez gaude irakasleekin, kideekin, lagunekin, boluntarioekin. Etxea gure mundu osoa da orain. Gure aisialdi, eskolaz kanpoko jarduera eta abarrak eten egin dira. Orain etxeko gelak ikasgela, gimnasio, ludoteka, joko-areto, zinema eta liburutegi bihurtu dira. Teknologiek kontaktu bisuala errazten digute, aurrez aurreko bisiten ordez bisita birtualak egiten ari gara, eta hainbat baliabide digital erabiltzen ikasten ari gara.\nirakurri gehiago “Gorlizko Harrera Etxeko leihotik”\nArgitalpenaren data 14 apirila, 2020\nOsasun krisi honetan, pertsona batzuek ez daukate inolako laguntza-sarerik. Giltzako lan-taldea egunez egun egokitzen ari da sare hori izateko, inguruarekiko duten lotura izateko.\nCovid-19 birusaren ondorioz bizi dugun osasun larrialdi honek denoi eragiten digu, baina etxerik gabeko pertsonengan izaten ari den ondorioak bereziki kezkagarriak dira.\nirakurri gehiago “Bide-laguntza eraldatzen”\nirakurri gehiago “Taperrak Caritas Bizkaiaren jantoki sozialetan”\nAuzobizi, gazteentzako etxea\nArgitalpenaren data 7 apirila, 2020\nEgun bizi dugun egoeran honetan, ahal beste denbora pasa behar dugu etxean. Caritas Bizkaiaren Auzobizi proiektuko 9 gazteak ikasteko aprobetxatzen ari dira, eta buru-belarri dabiltza horretan, beren errendimendu akademikoa hobetzeko asmoz. Caritas Bizkaiaren bide-laguntza eta Otxarkoaga Prestakuntza Zentroko irakasleen ezinbesteko laguntza daukate horretarako, gaiak ikasi eta fitxak egiteko. Hiru ordenagailu dituzte egitekoak burutzeko.\nirakurri gehiago “Auzobizi, gazteentzako etxea”\nEtiketak Caritas Bizkaia, Gazteak\nArgitalpenaren data 6 apirila, 2020\nLehenik eta behin, barkatu atrebentzia. Ondo egongo zaretela espero dut. Bizitzaren eta munduaren ikuspegi etikoa, eta itxaropen eta justizia nahia partekatu nahi ditut zuekin. Nahi hori zehatz eta urgenteago bihurtzen da momentu batzuetan, orain bezala. Izan ere, jende askok mundua gainera erortzen sentitu du, eta angustia handiko egoerak bizitzen ari da.\nBilboko Elizbarrutiko Caritasek abiatutako “La solidaridad no cierra. Alkartasuna beti zabalik” kanpainaren berri eman nahi dizuet. Honako loturan ikus dezakezue hobeto: https://lasolidaridadnocierra.eus/\nIRAKURRI GEHIAGO “Gonbidapen solidarioa”\nIRAKURRI GEHIAGO “Itxaropen argiak”